pli: Atha kho bhagavā pubbaṇhasamayaṁ nivāsetvā pattacīvaramādāya yena meṇḍakassa gahapatissa parivesanā tenupasaṅkami; upasaṅkamitvā paññatte āsane nisīdi saddhiṁ bhikkhusaṅghena.


layer: root

title_pli: Theravāda Vinayapiṭaka Mahāvagga

pli: Atha kho meṇḍako gahapati aḍḍhatelasāni gopālakasatāni āṇāpesi—


pli: “tena hi, bhaṇe, ekamekaṁ dhenuṁ gahetvā ekamekassa bhikkhuno upatiṭṭhatha taruṇena khīrena bhojessāmā”ti.


pli: Atha kho meṇḍako gahapati buddhappamukhaṁ bhikkhusaṅghaṁ paṇītena khādanīyena bhojanīyena sahatthā santappesi sampavāresi, taruṇena ca khīrena.


pli: Bhikkhū kukkuccāyantā khīraṁ na paṭiggaṇhanti.


pli: Atha kho meṇḍako gahapati buddhappamukhaṁ bhikkhusaṅghaṁ paṇītena khādanīyena bhojanīyena sahatthā santappetvā sampavāretvā taruṇena ca khīrena bhagavantaṁ bhuttāviṁ onītapattapāṇiṁ ekamantaṁ nisīdi.


pli: Ekamantaṁ nisinno kho meṇḍako gahapati bhagavantaṁ etadavoca—


pli: “santi, bhante, maggā kantārā, appodakā appabhakkhā, na sukarā apātheyyena gantuṁ.


pli: Sādhu, bhante, bhagavā bhikkhūnaṁ pātheyyaṁ anujānātū”ti.


pli: Atha kho bhagavā meṇḍakaṁ gahapatiṁ dhammiyā kathāya sandassetvā samādapetvā samuttejetvā sampahaṁsetvā uṭṭhāyāsanā pakkāmi.


pli: Atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “anujānāmi, bhikkhave, pañca gorase—


pli: khīraṁ, dadhiṁ, takkaṁ, navanītaṁ, sappiṁ.


pli: Santi, bhikkhave, maggā kantārā appodakā appabhakkhā, na sukarā apātheyyena gantuṁ.


pli: Anujānāmi, bhikkhave, pātheyyaṁ pariyesituṁ taṇḍulo taṇḍulatthikena, muggo muggatthikena, māso māsatthikena, loṇaṁ loṇatthikena, guḷo guḷatthikena, telaṁ telatthikena, sappi sappitthikena.


pli: Santi, bhikkhave, manussā, saddhā pasannā, te kappiyakārakānaṁ hatthe hiraññaṁ upanikkhipanti—


pli: ‘iminā ayyassa yaṁ kappiyaṁ taṁ dethā’ti.


pli: Anujānāmi, bhikkhave, yaṁ tato kappiyaṁ taṁ sādituṁ;


pli: na tvevāhaṁ, bhikkhave, kenaci pariyāyena jātarūparajataṁ sāditabbaṁ pariyesitabbanti vadāmī”ti.


pli: 23. Keṇiyajaṭilavatthu


pli: Atha kho bhagavā anupubbena cārikaṁ caramāno yena āpaṇaṁ tadavasari.


pli: Assosi kho keṇiyo jaṭilo—


pli: “samaṇo khalu bho gotamo sakyaputto sakyakulā pabbajito āpaṇaṁ anuppatto, taṁ kho pana bhavantaṁ gotamaṁ evaṁ kalyāṇo kittisaddo abbhuggato …pe…


pli: sādhu kho pana tathārūpānaṁ arahataṁ dassanaṁ hotī”ti.


pli: Atha kho keṇiyassa jaṭilassa etadahosi—


pli: “kiṁ nu kho ahaṁ samaṇassa gotamassa harāpeyyan”ti.


pli: “yepi kho te brāhmaṇānaṁ pubbakā isayo mantānaṁ kattāro mantānaṁ pavattāro, yesamidaṁ etarahi brāhmaṇā porāṇaṁ mantapadaṁ gītaṁ pavuttaṁ samihitaṁ, tadanugāyanti tadanubhāsanti, bhāsitamanubhāsanti, vācitamanuvācenti, seyyathidaṁ—


pli: aṭṭhako vāmako vāmadevo vessāmitto yamataggi aṅgīraso bhāradvājo vāseṭṭho kassapo bhagu, rattūparatā viratā vikālabhojanā, te evarūpāni pānāni sādiyiṁsu.


pli: Samaṇopi gotamo rattūparato virato vikālabhojanā, arahati samaṇopi gotamo evarūpāni pānāni sādiyitun”ti


pli: pahūtaṁ pānaṁ paṭiyādāpetvā kājehi gāhāpetvā yena bhagavā tenupasaṅkami; upasaṅkamitvā bhagavatā saddhiṁ sammodi;


pli: sammodanīyaṁ kathaṁ sāraṇīyaṁ vītisāretvā ekamantaṁ aṭṭhāsi.


pli: Ekamantaṁ ṭhito kho keṇiyo jaṭilo bhagavantaṁ etadavoca—


pli: “paṭiggaṇhātu me bhavaṁ gotamo pānan”ti.


pli: “Tena hi, keṇiya, bhikkhūnaṁ dehī”ti.


pli: Atha kho keṇiyo jaṭilo bhikkhūnaṁ deti.


pli: Bhikkhū kukkuccāyantā na paṭiggaṇhanti.


pli: Atha kho keṇiyo jaṭilo buddhappamukhaṁ bhikkhusaṅghaṁ pahūtehi pānehi sahatthā santappetvā sampavāretvā bhagavantaṁ dhotahatthaṁ onītapattapāṇiṁ ekamantaṁ nisīdi.


pli: Ekamantaṁ nisinnaṁ kho keṇiyaṁ jaṭilaṁ bhagavā dhammiyā kathāya sandassesi samādapesi samuttejesi sampahaṁsesi.


pli: Atha kho keṇiyo jaṭilo bhagavatā dhammiyā kathāya sandassito samādapito samuttejito sampahaṁsito bhagavantaṁ etadavoca—


pli: “adhivāsetu me bhavaṁ gotamo svātanāya bhattaṁ saddhiṁ bhikkhusaṅghenā”ti.


pli: “Mahā kho, keṇiya, bhikkhusaṅgho aḍḍhatelasāni bhikkhusatāni, tvañca brāhmaṇesu abhippasanno”ti.


pli: Dutiyampi kho keṇiyo jaṭilo bhagavantaṁ etadavoca—


pli: “kiñcāpi kho, bho gotama, mahā bhikkhusaṅgho aḍḍhatelasāni bhikkhusatāni, ahañca brāhmaṇesu abhippasanno, adhivāsetu me bhavaṁ gotamo svātanāya bhattaṁ saddhiṁ bhikkhusaṅghenā”ti.


pli: Tatiyampi kho keṇiyo jaṭilo bhagavantaṁ etadavoca—


pli: “kiñcāpi kho, bho gotama, mahā bhikkhusaṅgho aḍḍhatelasāni bhikkhusatāni, ahañca brāhmaṇesu abhippasanno, adhivāsetu bhavaṁ gotamo svātanāya bhattaṁ saddhiṁ bhikkhusaṅghenā”ti.


pli: Adhivāsesi bhagavā tuṇhībhāvena.


pli: Atha kho keṇiyo jaṭilo bhagavato adhivāsanaṁ viditvā uṭṭhāyāsanā pakkāmi.


pli: Atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “anujānāmi, bhikkhave, aṭṭha pānāni—


pli: ambapānaṁ jambupānaṁ cocapānaṁ mocapānaṁ madhūkapānaṁ muddikapānaṁ sālūkapānaṁ phārusakapānaṁ.


pli: Anujānāmi, bhikkhave, sabbaṁ phalarasaṁ ṭhapetvā dhaññaphalarasaṁ.


pli: Anujānāmi, bhikkhave, sabbaṁ pattarasaṁ ṭhapetvā ḍākarasaṁ.


pli: Anujānāmi, bhikkhave, sabbaṁ puppharasaṁ ṭhapetvā madhūkapuppharasaṁ.


pli: Anujānāmi, bhikkhave, ucchurasan”ti.


pli: Atha kho keṇiyo jaṭilo tassā rattiyā accayena sake assame paṇītaṁ khādanīyaṁ bhojanīyaṁ paṭiyādāpetvā bhagavato kālaṁ ārocāpesi—“kālo, bho gotama, niṭṭhitaṁ bhattan”ti.


pli: Atha kho bhagavā pubbaṇhasamayaṁ nivāsetvā pattacīvaramādāya yena keṇiyassa jaṭilassa assamo tenupasaṅkami; upasaṅkamitvā paññatte āsane nisīdi saddhiṁ bhikkhusaṅghena.


pli: Atha kho keṇiyo jaṭilo buddhappamukhaṁ bhikkhusaṅghaṁ paṇītena khādanīyena bhojanīyena sahatthā santappetvā sampavāretvā bhagavantaṁ bhuttāviṁ onītapattapāṇiṁ ekamantaṁ nisīdi.


pli: Ekamantaṁ nisinnaṁ kho keṇiyaṁ jaṭilaṁ bhagavā imāhi gāthāhi anumodi—


pli: “Aggihuttamukhā yaññā,


pli: sāvittī chandaso mukhaṁ;


pli: Rājā mukhaṁ manussānaṁ,


pli: nadīnaṁ sāgaro mukhaṁ.


pli: Nakkhattānaṁ mukhaṁ cando,


pli: ādicco tapataṁ mukhaṁ;


pli: Puññaṁ ākaṅkhamānānaṁ,


pli: saṅgho ve yajataṁ mukhan”ti.


pli: Atha kho bhagavā keṇiyaṁ jaṭilaṁ imāhi gāthāhi anumoditvā uṭṭhāyāsanā pakkāmi.


pli: 24. Rojamallavatthu


pli: Atha kho bhagavā āpaṇe yathābhirantaṁ viharitvā yena kusinārā tena cārikaṁ pakkāmi mahatā bhikkhusaṅghena saddhiṁ aḍḍhatelasehi bhikkhusatehi.


pli: Assosuṁ kho kosinārakā mallā—“bhagavā kira kusināraṁ āgacchati mahatā bhikkhusaṅghena saddhiṁ aḍḍhatelasehi bhikkhusatehī”ti.


pli: Te saṅgaraṁ akaṁsu—“yo bhagavato paccuggamanaṁ na karissati, pañcasatānissa daṇḍo”ti.


pli: Tena kho pana samayena rojo mallo āyasmato ānandassa sahāyo hoti.


pli: Atha kho bhagavā anupubbena cārikaṁ caramāno yena kusinārā tadavasari.


pli: Atha kho kosinārakā mallā bhagavato paccuggamanaṁ akaṁsu.


pli: Atha kho rojo mallo bhagavato paccuggamanaṁ karitvā yenāyasmā ānando tenupasaṅkami, upasaṅkamitvā āyasmantaṁ ānandaṁ abhivādetvā ekamantaṁ aṭṭhāsi.


pli: Ekamantaṁ ṭhitaṁ kho rojaṁ mallaṁ āyasmā ānando etadavoca—


pli: “uḷāraṁ kho te idaṁ, āvuso roja, yaṁ tvaṁ bhagavato paccuggamanaṁ akāsī”ti.


pli: “Nāhaṁ, bhante ānanda, bahukato buddhe vā dhamme vā saṅghe vā;


pli: api ca ñātīhi saṅgaro kato—‘yo bhagavato paccuggamanaṁ na karissati, pañcasatānissa daṇḍo’ti;


pli: so kho ahaṁ, bhante ānanda, ñātīnaṁ daṇḍabhayā evāhaṁ bhagavato paccuggamanaṁ akāsin”ti.


pli: Atha kho āyasmā ānando anattamano ahosi “kathañhi nāma rojo mallo evaṁ vakkhatī”ti?


pli: Atha kho āyasmā ānando yena bhagavā tenupasaṅkami, upasaṅkamitvā bhagavantaṁ abhivādetvā ekamantaṁ nisīdi.


pli: Ekamantaṁ nisinno kho āyasmā ānando bhagavantaṁ etadavoca—


pli: “ayaṁ, bhante, rojo mallo abhiññāto ñātamanusso.


pli: Mahatthiko kho pana evarūpānaṁ ñātamanussānaṁ imasmiṁ dhammavinaye pasādo.


pli: Sādhu, bhante, bhagavā tathā karotu, yathā rojo mallo imasmiṁ dhammavinaye pasīdeyyā”ti.


pli: “Na kho taṁ, ānanda, dukkaraṁ tathāgatena, yathā rojo mallo imasmiṁ dhammavinaye pasīdeyyā”ti.


pli: Atha kho bhagavā rojaṁ mallaṁ mettena cittena pharitvā uṭṭhāyāsanā vihāraṁ pāvisi.


pli: Atha kho rojo mallo bhagavato mettena cittena phuṭṭho, seyyathāpi nāma gāviṁ taruṇavaccho;


pli: evameva vihārena vihāraṁ pariveṇena pariveṇaṁ upasaṅkamitvā bhikkhū pucchati—


pli: “kahaṁ nu kho, bhante, etarahi so bhagavā viharati arahaṁ sammāsambuddho, dassanakāmā hi mayaṁ taṁ bhagavantaṁ arahantaṁ sammāsambuddhan”ti.


pli: “Esāvuso roja, vihāro saṁvutadvāro, tena appasaddo upasaṅkamitvā ataramāno āḷindaṁ pavisitvā ukkāsitvā aggaḷaṁ ākoṭehi, vivarissati te bhagavā dvāran”ti.


pli: Atha kho rojo mallo yena so vihāro saṁvutadvāro, tena appasaddo upasaṅkamitvā ataramāno āḷindaṁ pavisitvā ukkāsitvā aggaḷaṁ ākoṭesi. Vivari bhagavā dvāraṁ.


pli: Atha kho rojo mallo vihāraṁ pavisitvā bhagavantaṁ abhivādetvā ekamantaṁ nisīdi.


pli: Ekamantaṁ nisinnassa kho rojassa mallassa bhagavā anupubbiṁ kathaṁ kathesi, seyyathidaṁ—


pli: dānakathaṁ …pe…


pli: aparappaccayo satthusāsane bhagavantaṁ etadavoca—


pli: “sādhu, bhante, ayyā mamaññeva paṭiggaṇheyyuṁ cīvarapiṇḍapātasenāsanagilānappaccayabhesajjaparikkhāraṁ, no aññesan”ti.


pli: “Yesaṁ kho, roja, sekkhena ñāṇena sekkhena dassanena dhammo diṭṭho seyyathāpi tayā, tesampi evaṁ hoti—


pli: ‘aho nūna ayyā amhākaññeva paṭiggaṇheyyuṁ cīvarapiṇḍapātasenāsanagilānappaccayabhesajjaparikkhāraṁ, no aññesan’ti.


pli: Tena hi, roja, tava ceva paṭiggahissanti aññesañcā”ti.


pli: Tena kho pana samayena kusinārāyaṁ paṇītānaṁ bhattānaṁ bhattapaṭipāṭi aṭṭhitā hoti.


pli: Atha kho rojassa mallassa paṭipāṭiṁ alabhantassa etadahosi—


pli: “yannūnāhaṁ bhattaggaṁ olokeyyaṁ, yaṁ bhattagge nāssa, taṁ paṭiyādeyyan”ti.


pli: Atha kho rojo mallo bhattaggaṁ olokento dve nāddasa—


pli: ḍākañca piṭṭhakhādanīyañca.


pli: Atha kho rojo mallo yenāyasmā ānando tenupasaṅkami; upasaṅkamitvā āyasmantaṁ ānandaṁ etadavoca—


pli: “idha me, bhante ānanda, paṭipāṭiṁ alabhantassa etadahosi—


pli: ‘yannūnāhaṁ bhattaggaṁ olokeyyaṁ, yaṁ bhattagge nāssa, taṁ paṭiyādeyyan’ti.


pli: So kho ahaṁ, bhante ānanda, bhattaggaṁ olokento dve nāddasaṁ—


pli: Sacāhaṁ, bhante ānanda, paṭiyādeyyaṁ ḍākañca piṭṭhakhādanīyañca, paṭiggaṇheyya me bhagavā”ti?


pli: “Tena hi, roja, bhagavantaṁ paṭipucchissāmī”ti.


pli: Atha kho āyasmā ānando bhagavato etamatthaṁ ārocesi.


pli: “Tena hānanda, paṭiyādetū”ti.


pli: “Tena hi, roja, paṭiyādehī”ti.


pli: Atha kho rojo mallo tassā rattiyā accayena pahūtaṁ ḍākañca piṭṭhakhādanīyañca paṭiyādāpetvā bhagavato upanāmesi—


pli: “paṭiggaṇhātu me, bhante, bhagavā ḍākañca piṭṭhakhādanīyañcā”ti.


pli: “Tena hi, roja, bhikkhūnaṁ dehī”ti.


pli: Atha kho rojo mallo bhikkhūnaṁ deti.


pli: Bhikkhū kukkuccāyantā na paṭiggaṇhanti.


pli: Atha kho rojo mallo buddhappamukhaṁ bhikkhusaṅghaṁ pahūtehi ḍākehi ca piṭṭhakhādanīyehi ca sahatthā santappetvā sampavāretvā bhagavantaṁ dhotahatthaṁ onītapattapāṇiṁ ekamantaṁ nisīdi.


pli: Ekamantaṁ nisinnaṁ kho rojaṁ mallaṁ bhagavā dhammiyā kathāya sandassetvā samādapetvā samuttejetvā sampahaṁsetvā uṭṭhāyāsanā pakkāmi.


pli: Atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “anujānāmi, bhikkhave, sabbañca ḍākaṁ sabbañca piṭṭhakhādanīyan”ti.


pli: 25. Vuḍḍhapabbajitavatthu


pli: Atha kho bhagavā kusinārāyaṁ yathābhirantaṁ viharitvā yena ātumā tena cārikaṁ pakkāmi mahatā bhikkhusaṅghena saddhiṁ aḍḍhatelasehi bhikkhusatehi.


pli: Tena kho pana samayena aññataro vuḍḍhapabbajito ātumāyaṁ paṭivasati nahāpitapubbo.


pli: Tassa dve dārakā honti, mañjukā paṭibhāneyyakā, dakkhā pariyodātasippā sake ācariyake nahāpitakamme.


pli: Assosi kho so vuḍḍhapabbajito—“bhagavā kira ātumaṁ āgacchati mahatā bhikkhusaṅghena saddhiṁ aḍḍhatelasehi bhikkhusatehī”ti.


pli: Atha kho so vuḍḍhapabbajito te dārake etadavoca—


pli: “bhagavā kira, tātā, ātumaṁ āgacchati mahatā bhikkhusaṅghena saddhiṁ aḍḍhatelasehi bhikkhusatehi.


pli: Gacchatha tumhe, tātā, khurabhaṇḍaṁ ādāya nāḷiyāvāpakena anugharakaṁ anugharakaṁ āhiṇḍatha, loṇampi, telampi, taṇḍulampi, khādanīyampi saṁharatha, bhagavato āgatassa yāgupānaṁ karissāmā”ti.


pli: “Evaṁ, tātā”ti kho te dārakā tassa vuḍḍhapabbajitassa paṭissuṇitvā khurabhaṇḍaṁ ādāya nāḷiyāvāpakena anugharakaṁ anugharakaṁ āhiṇḍanti, loṇampi, telampi, taṇḍulampi, khādanīyampi saṁharantā.


pli: Manussā te dārake mañjuke paṭibhāneyyake passitvā yepi na kārāpetukāmā tepi kārāpenti, kārāpetvāpi bahuṁ denti.


pli: Atha kho te dārakā bahuṁ loṇampi, telampi, taṇḍulampi, khādanīyampi saṁhariṁsu.


pli: Atha kho bhagavā anupubbena cārikaṁ caramāno yena ātumā tadavasari.


pli: Tatra sudaṁ bhagavā ātumāyaṁ viharati bhusāgāre.


pli: Atha kho so vuḍḍhapabbajito tassā rattiyā accayena pahūtaṁ yāguṁ paṭiyādāpetvā bhagavato upanāmesi—


pli: “paṭiggaṇhātu me, bhante, bhagavā yāgun”ti.


pli: Jānantāpi tathāgatā pucchanti …pe…


pli: sāvakānaṁ vā sikkhāpadaṁ paññapessāmāti.


pli: Atha kho bhagavā taṁ vuḍḍhapabbajitaṁ etadavoca—


pli: “kutāyaṁ, bhikkhu, yāgū”ti?


pli: Atha kho so vuḍḍhapabbajito bhagavato etamatthaṁ ārocesi.


pli: Vigarahi buddho bhagavā—


pli: “ananucchavikaṁ, moghapurisa, ananulomikaṁ appatirūpaṁ assāmaṇakaṁ akappiyaṁ akaraṇīyaṁ.


pli: Kathañhi nāma tvaṁ, moghapurisa, pabbajito akappiye samādapessasi.


pli: Netaṁ, moghapurisa, appasannānaṁ vā pasādāya …pe…


pli: vigarahitvā dhammiṁ kathaṁ katvā bhikkhū āmantesi—


pli: “na, bhikkhave, pabbajitena akappiye samādapetabbaṁ, yo samādapeyya, āpatti dukkaṭassa.


pli: Na ca, bhikkhave, nahāpitapubbena khurabhaṇḍaṁ pariharitabbaṁ.


pli: Yo parihareyya, āpatti dukkaṭassā”ti.


pli: Atha kho bhagavā ātumāyaṁ yathābhirantaṁ viharitvā yena sāvatthi tena cārikaṁ pakkāmi.


pli: Anupubbena cārikaṁ caramāno yena sāvatthi tadavasari.


pli: Tatra sudaṁ bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena sāvatthiyaṁ bahuṁ phalakhādanīyaṁ uppannaṁ hoti.


pli: Atha kho bhikkhūnaṁ etadahosi—


pli: “kiṁ nu kho bhagavatā phalakhādanīyaṁ anuññātaṁ, kiṁ ananuññātan”ti?


pli: Bhagavato etamatthaṁ ārocesuṁ.


pli: “Anujānāmi, bhikkhave, sabbaṁ phalakhādanīyan”ti.


pli: Tena kho pana samayena saṅghikāni bījāni puggalikāya bhūmiyā ropiyanti, puggalikāni bījāni saṅghikāya bhūmiyā ropiyanti.


pli: “Saṅghikāni, bhikkhave, bījāni puggalikāya bhūmiyā ropitāni bhāgaṁ datvā paribhuñjitabbāni.


pli: Puggalikāni bījāni saṅghikāya bhūmiyā ropitāni bhāgaṁ datvā paribhuñjitabbānī”ti.


pli: 26. Catumahāpadesakathā


pli: Tena kho pana samayena bhikkhūnaṁ kismiñci kismiñci ṭhāne kukkuccaṁ uppajjati—


pli: “kiṁ nu kho bhagavatā anuññātaṁ, kiṁ ananuññātan”ti?


pli: “Yaṁ, bhikkhave, mayā ‘idaṁ na kappatī’ti appaṭikkhittaṁ tañce akappiyaṁ anulometi, kappiyaṁ paṭibāhati, taṁ vo na kappati.


pli: Yaṁ, bhikkhave, mayā ‘idaṁ na kappatī’ti appaṭikkhittaṁ tañce kappiyaṁ anulometi, akappiyaṁ paṭibāhati, taṁ vo kappati.


pli: Yaṁ, bhikkhave, mayā ‘idaṁ kappatī’ti ananuññātaṁ tañce akappiyaṁ anulometi, kappiyaṁ paṭibāhati, taṁ vo na kappati.


pli: Yaṁ, bhikkhave, mayā ‘idaṁ kappatī’ti ananuññātaṁ, tañce kappiyaṁ anulometi, akappiyaṁ paṭibāhati, taṁ vo kappatī”ti.


pli: “kappati nu kho yāvakālikena yāmakālikaṁ, na nu kho kappati?


pli: Kappati nu kho yāvakālikena sattāhakālikaṁ, na nu kho kappati?


pli: Kappati nu kho yāvakālikena yāvajīvikaṁ, na nu kho kappati?


pli: Kappati nu kho yāmakālikena sattāhakālikaṁ, na nu kho kappati?


pli: Kappati nu kho yāmakālikena yāvajīvikaṁ, na nu kho kappati?


pli: Kappati nu kho sattāhakālikena yāvajīvikaṁ, na nu kho kappatī”ti?


pli: Bhagavato etamatthaṁ ārocesuṁ.


pli: “Yāvakālikena, bhikkhave, yāmakālikaṁ, tadahu paṭiggahitaṁ kāle kappati, vikāle na kappati.


pli: Yāvakālikena, bhikkhave, sattāhakālikaṁ, tadahu paṭiggahitaṁ kāle kappati, vikāle na kappati.


pli: Yāvakālikena, bhikkhave, yāvajīvikaṁ, tadahu paṭiggahitaṁ kāle kappati, vikāle na kappati.


pli: Yāmakālikena, bhikkhave, sattāhakālikaṁ, tadahu paṭiggahitaṁ yāme kappati, yāmātikkante na kappati.


pli: Yāmakālikena, bhikkhave, yāvajīvikaṁ, tadahu paṭiggahitaṁ yāme kappati, yāmātikkante na kappati.


pli: Sattāhakālikena, bhikkhave, yāvajīvikaṁ paṭiggahitaṁ, sattāhaṁ kappati, sattāhātikkante na kappatī”ti.


pli: Bhesajjakkhandhako chaṭṭho.


pli: Tassuddānaṁ


pli: Sāradike vikālepi,


pli: vasaṁ mūle piṭṭhehi ca;


pli: Kasāvehi paṇṇaṁ phalaṁ,


pli: jatu loṇaṁ chakaṇañca.


pli: Cuṇṇaṁ cālini maṁsañca,


pli: añjanaṁ upapisanī;


pli: Añjanī uccāpārutā,


pli: salākā salākaṭhāniṁ.


pli: Thavikaṁsabaddhakaṁ suttaṁ,


pli: Muddhanitelanatthu ca;


pli: Natthukaraṇī dhūmañca,


pli: Nettañcāpidhanatthavi.


pli: Telapākesu majjañca,


pli: atikkhittaṁ abbhañjanaṁ;


pli: Tumbaṁ sedaṁ sambhārañca,


pli: mahā bhaṅgodakaṁ tathā.


pli: Dakakoṭṭhaṁ lohitañca,


pli: visāṇaṁ pādabbhañjanaṁ;


pli: Pajjaṁ satthaṁ kasāvañca,


pli: tilakakkaṁ kabaḷikaṁ.


pli: Coḷaṁ sāsapakuṭṭañca,


pli: dhūma sakkharikāya ca;


pli: Vaṇatelaṁ vikāsikaṁ,


pli: vikaṭañca paṭiggahaṁ.


pli: Gūthaṁ karonto loḷiñca,


pli: khāraṁ muttaharītakaṁ;


pli: Gandhā virecanañceva,


pli: acchākaṭaṁ kaṭākaṭaṁ.


pli: Paṭicchādani pabbhārā,


pli: ārāma sattāhena ca;


pli: Guḷaṁ muggaṁ sovīrañca,


pli: sāmaṁpākā punāpace.


pli: Punānuññāsi dubbhikkhe,


pli: phalañca tilakhādanī;


pli: Purebhattaṁ kāyaḍāho,


pli: nibbattañca bhagandalaṁ.


pli: Vatthikammañca suppiñca,


pli: manussamaṁsameva ca;


pli: Hatthiassā sunakho ca,


pli: ahi sīhañca dīpikaṁ.


pli: Acchataracchamaṁsañca,


pli: paṭipāṭi ca yāgu ca;


pli: Taruṇaṁ aññatra guḷaṁ,


pli: sunidhāvasathāgāraṁ.


pli: Gaṅgā koṭisaccakathā,


pli: ambapālī ca licchavī;


pli: Uddissa kataṁ subhikkhaṁ,


pli: punadeva paṭikkhipi.


pli: Megho yaso meṇḍako ca,


pli: Gorasaṁ pātheyyakena ca;


pli: Keṇi ambo jambu coca,


pli: Mocamadhumuddikasālukaṁ.


pli: Phārusakā ḍākapiṭṭhaṁ,


pli: ātumāyaṁ nahāpito;


pli: Sāvatthiyaṁ phalaṁ bījaṁ,


pli: kismiṁ ṭhāne ca kāliketi.


pli: Imamhi khandhake vatthū ekasataṁ chavatthu.


pli: Bhesajjakkhandhako niṭṭhito.


pli: Theravāda Vinayapiṭaka


pli: Mahāvagga


pli: 7. Kathinakkhandhaka


pli: 1. Kathinānujānana


pli: Tena samayena buddho bhagavā sāvatthiyaṁ viharati jetavane anāthapiṇḍikassa ārāme.


pli: Tena kho pana samayena tiṁsamattā pāveyyakā bhikkhū, sabbe āraññikā sabbe piṇḍapātikā sabbe paṁsukūlikā sabbe tecīvarikā sāvatthiṁ āgacchantā bhagavantaṁ dassanāya upakaṭṭhāya vassūpanāyikāya nāsakkhiṁsu sāvatthiyaṁ vassūpanāyikaṁ sambhāvetuṁ;


pli: antarāmagge sākete vassaṁ upagacchiṁsu.


pli: Te ukkaṇṭhitarūpā vassaṁ vasiṁsu—āsanneva no bhagavā viharati ito chasu yojanesu, na ca mayaṁ labhāma bhagavantaṁ dassanāyāti.


pli: Atha kho te bhikkhū vassaṁvuṭṭhā, temāsaccayena katāya pavāraṇāya, deve vassante, udakasaṅgahe udakacikkhalle okapuṇṇehi cīvarehi kilantarūpā


pli: yena sāvatthi jetavanaṁ anāthapiṇḍikassa ārāmo, yena bhagavā tenupasaṅkamiṁsu; upasaṅkamitvā bhagavantaṁ abhivādetvā ekamantaṁ nisīdiṁsu.


pli: Āciṇṇaṁ kho panetaṁ buddhānaṁ bhagavantānaṁ āgantukehi bhikkhūhi saddhiṁ paṭisammodituṁ.


pli: Atha kho bhagavā te bhikkhū etadavoca—


pli: “kacci, bhikkhave, khamanīyaṁ, kacci yāpanīyaṁ,


pli: kacci samaggā sammodamānā avivadamānā phāsukaṁ vassaṁ vasittha, na ca piṇḍakena kilamitthā”ti?


pli: “Khamanīyaṁ, bhagavā, yāpanīyaṁ, bhagavā;


pli: samaggā ca mayaṁ, bhante, sammodamānā avivadamānā vassaṁ vasimhā, na ca piṇḍakena kilamimhā.


pli: Idha mayaṁ, bhante, tiṁsamattā pāveyyakā bhikkhū sāvatthiṁ āgacchantā bhagavantaṁ dassanāya upakaṭṭhāya vassūpanāyikāya nāsakkhimhā sāvatthiyaṁ vassūpanāyikaṁ sambhāvetuṁ, antarāmagge sākete vassaṁ upagacchimhā.


pli: Te mayaṁ, bhante, ukkaṇṭhitarūpā vassaṁ vasimhā—


pli: ‘āsanneva no bhagavā viharati ito chasu yojanesu, na ca mayaṁ labhāma bhagavantaṁ dassanāyā’ti.


pli: Atha kho mayaṁ, bhante, vassaṁvuṭṭhā, temāsaccayena katāya pavāraṇāya, deve vassante, udakasaṅgahe udakacikkhalle okapuṇṇehi cīvarehi kilantarūpā addhānaṁ āgatā”ti.


pli: Atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “anujānāmi, bhikkhave, vassaṁvuṭṭhānaṁ bhikkhūnaṁ kathinaṁ attharituṁ.


pli: Atthatakathinānaṁ vo, bhikkhave, pañca kappissanti—


pli: anāmantacāro, asamādānacāro, gaṇabhojanaṁ, yāvadatthacīvaraṁ, yo ca tattha cīvaruppādo so nesaṁ bhavissatīti.


pli: Atthatakathinānaṁ vo, bhikkhave, imāni pañca kappissanti.


pli: Evañca pana, bhikkhave, kathinaṁ attharitabbaṁ.


pli: Byattena bhikkhunā paṭibalena saṅgho ñāpetabbo—


pli: ‘Suṇātu me, bhante, saṅgho.


pli: Idaṁ saṅghassa kathinadussaṁ uppannaṁ.


pli: Yadi saṅghassa pattakallaṁ, saṅgho imaṁ kathinadussaṁ itthannāmassa bhikkhuno dadeyya kathinaṁ attharituṁ.


pli: Esā ñatti.


pli: Suṇātu me, bhante, saṅgho.


pli: Saṅgho imaṁ kathinadussaṁ itthannāmassa bhikkhuno deti kathinaṁ attharituṁ.


pli: Yassāyasmato khamati imassa kathinadussassa itthannāmassa bhikkhuno dānaṁ kathinaṁ attharituṁ, so tuṇhassa;


pli: yassa nakkhamati, so bhāseyya.


pli: Dinnaṁ idaṁ saṅghena kathinadussaṁ itthannāmassa bhikkhuno kathinaṁ attharituṁ.


pli: Khamati saṅghassa, tasmā tuṇhī, evametaṁ dhārayāmī’ti.


pli: Evaṁ kho, bhikkhave, atthataṁ hoti kathinaṁ, evaṁ anatthataṁ.


pli: Kathañca pana, bhikkhave, anatthataṁ hoti kathinaṁ?


pli: Na ullikhitamattena atthataṁ hoti kathinaṁ,


pli: na dhovanamattena atthataṁ hoti kathinaṁ,


pli: na cīvaravicāraṇamattena atthataṁ hoti kathinaṁ,


pli: na chedanamattena atthataṁ hoti kathinaṁ,


pli: na bandhanamattena atthataṁ hoti kathinaṁ,


pli: na ovaṭṭiyakaraṇamattena atthataṁ hoti kathinaṁ,


pli: na kaṇḍusakaraṇamattena atthataṁ hoti kathinaṁ,


pli: na daḷhīkammakaraṇamattena atthataṁ hoti kathinaṁ,


pli: na anuvātakaraṇamattena atthataṁ hoti kathinaṁ,


pli: na paribhaṇḍakaraṇamattena atthataṁ hoti kathinaṁ,


pli: na ovaddheyyakaraṇamattena atthataṁ hoti kathinaṁ,


pli: na kambalamaddanamattena atthataṁ hoti kathinaṁ,


pli: na nimittakatena atthataṁ hoti kathinaṁ,


pli: na parikathākatena atthataṁ hoti kathinaṁ,


pli: na kukkukatena atthataṁ hoti kathinaṁ,


pli: na sannidhikatena atthataṁ hoti kathinaṁ,


pli: na nissaggiyena atthataṁ hoti kathinaṁ,


pli: na akappakatena atthataṁ hoti kathinaṁ,


pli: na aññatra saṅghāṭiyā atthataṁ hoti kathinaṁ,


pli: na aññatra uttarāsaṅgena atthataṁ hoti kathinaṁ,


pli: na aññatra antaravāsakena atthataṁ hoti kathinaṁ,


pli: na aññatra pañcakena vā atirekapañcakena vā tadaheva sañchinnena samaṇḍalīkatena atthataṁ hoti kathinaṁ,


pli: na aññatra puggalassa atthārā atthataṁ hoti kathinaṁ;


pli: sammā ce atthataṁ hoti kathinaṁ, tañce nissīmaṭṭho anumodati, evampi anatthataṁ hoti kathinaṁ.


pli: Evaṁ kho, bhikkhave, anatthataṁ hoti kathinaṁ.


pli: Kathañca, bhikkhave, atthataṁ hoti kathinaṁ?


pli: Ahatena atthataṁ hoti kathinaṁ, ahatakappena atthataṁ hoti kathinaṁ, pilotikāya atthataṁ hoti kathinaṁ, paṁsukūlena atthataṁ hoti kathinaṁ, pāpaṇikena atthataṁ hoti kathinaṁ, animittakatena atthataṁ hoti kathinaṁ, aparikathākatena atthataṁ hoti kathinaṁ, akukkukatena atthataṁ hoti kathinaṁ, asannidhikatena atthataṁ hoti kathinaṁ, anissaggiyena atthataṁ hoti kathinaṁ, kappakatena atthataṁ hoti kathinaṁ, saṅghāṭiyā atthataṁ hoti kathinaṁ, uttarāsaṅgena atthataṁ hoti kathinaṁ, antaravāsakena atthataṁ hoti kathinaṁ, pañcakena vā atirekapañcakena vā tadaheva sañchinnena samaṇḍalīkatena atthataṁ hoti kathinaṁ, puggalassa atthārā atthataṁ hoti kathinaṁ; sammā ce atthataṁ hoti kathinaṁ, tañce sīmaṭṭho anumodati, evampi atthataṁ hoti kathinaṁ.


pli: Evaṁ kho, bhikkhave, atthataṁ hoti kathinaṁ.


pli: Kathañca, bhikkhave, ubbhataṁ hoti kathinaṁ?


pli: Aṭṭhimā, bhikkhave, mātikā kathinassa ubbhārāya—


pli: pakkamanantikā, niṭṭhānantikā, sanniṭṭhānantikā, nāsanantikā, savanantikā, āsāvacchedikā, sīmātikkantikā, sahubbhārā”ti.


pli: 2. Ādāyasattaka


pli: Bhikkhu atthatakathino katacīvaraṁ ādāya pakkamati—“na paccessan”ti.


pli: Tassa bhikkhuno pakkamanantiko kathinuddhāro.


pli: Bhikkhu atthatakathino cīvaraṁ ādāya pakkamati.


pli: Tassa bahisīmagatassa evaṁ hoti—“idhevimaṁ cīvaraṁ kāressaṁ, na paccessan”ti.


pli: So taṁ cīvaraṁ kāreti.


pli: Tassa bhikkhuno niṭṭhānantiko kathinuddhāro.


pli: Tassa bahisīmagatassa evaṁ hoti—“nevimaṁ cīvaraṁ kāressaṁ, na paccessan”ti.


pli: Tassa bhikkhuno sanniṭṭhānantiko kathinuddhāro.


pli: So taṁ cīvaraṁ kāreti. Tassa taṁ cīvaraṁ kayiramānaṁ nassati.


pli: Tassa bhikkhuno nāsanantiko kathinuddhāro.


pli: Bhikkhu atthatakathino cīvaraṁ ādāya pakkamati—“paccessan”ti.


pli: So bahisīmagato taṁ cīvaraṁ kāreti.


pli: So katacīvaro suṇāti “ubbhataṁ kira tasmiṁ āvāse kathinan”ti.


pli: Tassa bhikkhuno savanantiko kathinuddhāro.


pli: So katacīvaro—“paccessaṁ paccessan”ti—bahiddhā kathinuddhāraṁ vītināmeti.


pli: Tassa bhikkhuno sīmātikkantiko kathinuddhāro.


pli: So katacīvaro—“paccessaṁ paccessan”ti—sambhuṇāti kathinuddhāraṁ.


pli: Tassa bhikkhuno saha bhikkhūhi kathinuddhāro.


pli: Ādāyasattakaṁ niṭṭhitaṁ.


pli: 3. Samādāyasattaka


pli: Bhikkhu atthatakathino katacīvaraṁ samādāya pakkamati “na paccessan”ti.


pli: Tassa bhikkhuno pakkamanantiko kathinuddhāro.


pli: Bhikkhu atthatakathino cīvaraṁ samādāya pakkamati.


pli: Tassa bahisīmagatassa evaṁ hoti—“idhevimaṁ cīvaraṁ kāressaṁ, na paccessan”ti.


pli: So taṁ cīvaraṁ kāreti.


pli: Tassa bhikkhuno niṭṭhānantiko kathinuddhāro.


pli: Tassa bahisīmagatassa evaṁ hoti—“nevimaṁ cīvaraṁ kāressaṁ, na paccessan”ti.


pli: Tassa bhikkhuno sanniṭṭhānantiko kathinuddhāro.


pli: So taṁ cīvaraṁ kāreti. Tassa taṁ cīvaraṁ kayiramānaṁ nassati.


pli: Tassa bhikkhuno nāsanantiko kathinuddhāro.


pli: Bhikkhu atthatakathino cīvaraṁ samādāya pakkamati—“paccessan”ti.


pli: So bahisīmagato taṁ cīvaraṁ kāreti.


pli: So katacīvaro suṇāti—“ubbhataṁ kira tasmiṁ āvāse kathinan”ti.


pli: Tassa bhikkhuno savanantiko kathinuddhāro.


pli: So katacīvaro—“paccessaṁ paccessan”ti—bahiddhā kathinuddhāraṁ vītināmeti.


pli: Tassa bhikkhuno sīmātikkantiko kathinuddhāro.


pli: So katacīvaro—“paccessaṁ paccessan”ti—sambhuṇāti kathinuddhāraṁ.


pli: Tassa bhikkhuno saha bhikkhūhi kathinuddhāro.


pli: Samādāyasattakaṁ niṭṭhitaṁ.


pli: 4. Ādāyachakka


pli: Bhikkhu atthatakathino vippakatacīvaraṁ ādāya pakkamati.


pli: Tassa bahisīmagatassa evaṁ hoti—“idhevimaṁ cīvaraṁ kāressaṁ, na paccessan”ti.


pli: So taṁ cīvaraṁ kāreti.


pli: Tassa bhikkhuno niṭṭhānantiko kathinuddhāro.


pli: Tassa bahisīmagatassa evaṁ hoti—“nevimaṁ cīvaraṁ kāressaṁ, na paccessan”ti.


pli: Tassa bhikkhuno sanniṭṭhānantiko kathinuddhāro.


pli: Tassa bahisīmagatassa evaṁ hoti—“idhevimaṁ cīvaraṁ kāressaṁ na paccessan”ti.


pli: Tassaṁ taṁ cīvaraṁ kayiramānaṁ nassati.


pli: Tassa bhikkhuno nāsanantiko kathinuddhāro.


pli: Bhikkhu atthatakathino vippakatacīvaraṁ ādāya pakkamati “paccessan”ti.


pli: So bahisīmagato taṁ cīvaraṁ kāreti.


pli: So katacīvaro suṇāti—


pli: “ubbhataṁ kira tasmiṁ āvāse kathinan”ti.


pli: Tassa bhikkhuno savanantiko kathinuddhāro.


pli: So katacīvaro “paccessaṁ paccessan”ti bahiddhā kathinuddhāraṁ vītināmeti.


pli: Tassa bhikkhuno sīmātikkantiko kathinuddhāro.


pli: So katacīvaro “paccessaṁ paccessan”ti sambhuṇāti kathinuddhāraṁ.


pli: Tassa bhikkhuno saha bhikkhūhi kathinuddhāro.


pli: Ādāyachakkaṁ niṭṭhitaṁ.


pli: 5. Samādāyachakka


pli: Bhikkhu atthatakathino vippakatacīvaraṁ samādāya pakkamati.


pli: Tassa bahisīmagatassa evaṁ hoti—“idhevimaṁ cīvaraṁ kāressaṁ, na paccessan”ti.


pli: So taṁ cīvaraṁ kāreti.


pli: Tassa bhikkhuno niṭṭhānantiko kathinuddhāro.


pli: Tassa bahisīmagatassa evaṁ hoti—“nevimaṁ cīvaraṁ kāressaṁ, na paccessan”ti.


pli: Tassa bhikkhuno sanniṭṭhānantiko kathinuddhāro.


pli: So taṁ cīvaraṁ kāreti. Tassa taṁ cīvaraṁ kayiramānaṁ nassati.


pli: Tassa bhikkhuno nāsanantiko kathinuddhāro.


pli: Bhikkhu atthatakathino vippakatacīvaraṁ samādāya pakkamati “paccessan”ti.


pli: So bahisīmagato taṁ cīvaraṁ kāreti.


pli: So katacīvaro suṇāti—“ubbhataṁ kira tasmiṁ āvāse kathinan”ti.


pli: Tassa bhikkhuno savanantiko kathinuddhāro.


pli: So katacīvaro “paccessaṁ paccessan”ti bahiddhā kathinuddhāraṁ vītināmeti.


pli: Tassa bhikkhuno sīmātikkantiko kathinuddhāro.


pli: So katacīvaro “paccessaṁ paccessan”ti sambhuṇāti kathinuddhāraṁ.


pli: Tassa bhikkhuno saha bhikkhūhi kathinuddhāro.


pli: Samādāyachakkaṁ niṭṭhitaṁ.


pli: 6. Ādāyapannarasaka


pli: Bhikkhu atthatakathino cīvaraṁ ādāya pakkamati.


pli: Tassa bahisīmagatassa evaṁ hoti—“idhevimaṁ cīvaraṁ kāressaṁ, na paccessan”ti.


pli: So taṁ cīvaraṁ kāreti.


pli: Tassa bhikkhuno niṭṭhānantiko kathinuddhāro.


pli: Tassa bahisīmagatassa evaṁ hoti—“nevimaṁ cīvaraṁ kāressaṁ, na paccessan”ti.


pli: Tassa bhikkhuno sanniṭṭhānantiko kathinuddhāro.


pli: So taṁ cīvaraṁ kāreti. Tassa taṁ cīvaraṁ kayiramānaṁ nassati.


pli: Tassa bhikkhuno nāsanantiko kathinuddhāro.


pli: Tikaṁ.


pli: Bhikkhu atthatakathino cīvaraṁ ādāya pakkamati “na paccessan”ti.


pli: Tassa bahisīmagatassa evaṁ hoti—“idhevimaṁ cīvaraṁ kāressan”ti.


pli: Tassa bahisīmagatassa evaṁ hoti—“nevimaṁ cīvaraṁ kāressan”ti.


pli: Bhikkhu atthatakathino cīvaraṁ ādāya pakkamati anadhiṭṭhitena; nevassa hoti “paccessan”ti, na panassa hoti “na paccessan”ti.


pli: Bhikkhu atthatakathino cīvaraṁ ādāya pakkamati “paccessan”ti.


pli: So bahisīmagato taṁ cīvaraṁ kāreti.


pli: So katacīvaro suṇāti—“ubbhataṁ kira tasmiṁ āvāse kathinan”ti.


pli: Tassa bhikkhuno savanantiko kathinuddhāro.


pli: So katacīvaro “paccessaṁ paccessan”ti—bahiddhā kathinuddhāraṁ vītināmeti.


pli: Tassa bhikkhuno sīmātikkantiko kathinuddhāro.


pli: So katacīvaro—“paccessaṁ paccessan”ti sambhuṇāti kathinuddhāraṁ.


pli: Tassa bhikkhuno saha bhikkhūhi kathinuddhāro.


pli: Chakkaṁ. Ādāyapannarasakaṁ.


pli: 7. Samādāyapannarasakādi


pli: Bhikkhu atthatakathino cīvaraṁ samādāya pakkamati …pe….


pli: (Ādāyavārasadisaṁ evaṁ vitthāretabbaṁ.)


pli: Bhikkhu atthatakathino vippakatacīvaraṁ ādāya pakkamati.


pli: Tassa bahisīmagatassa evaṁ hoti—“idhevimaṁ cīvaraṁ kāressaṁ, na paccessan”ti.


pli: So taṁ cīvaraṁ kāreti.


pli: Tassa bhikkhuno niṭṭhānantiko kathinuddhāro …pe….


pli: 8. Vippakatasamādāyapannarasaka


pli: Bhikkhu atthatakathino vippakatacīvaraṁ samādāya pakkamati.


pli: Tassa bhikkhuno niṭṭhānantiko kathinuddhāro.


pli: Tassa bahisīmagatassa evaṁ hoti—“nevimaṁ cīvaraṁ kāressaṁ, na paccessan”ti.


pli: Tassa bhikkhuno sanniṭṭhānantiko kathinuddhāro.


pli: So taṁ cīvaraṁ kāreti. Tassa taṁ cīvaraṁ kayiramānaṁ nassati.


pli: Tassa bhikkhuno nāsanantiko kathinuddhāro.


pli: Tikaṁ.


pli: Bhikkhu atthatakathino vippakatacīvaraṁ samādāya pakkamati “na paccessan”ti.


pli: Tassa bahisīmagatassa evaṁ hoti—“idhevimaṁ cīvaraṁ kāressan”ti.


pli: Tassa bahisīmagatassa evaṁ hoti—“nevimaṁ cīvaraṁ kāressan”ti.


pli: Bhikkhu atthatakathino vippakatacīvaraṁ samādāya pakkamati anadhiṭṭhitena; nevassa hoti—“paccessan”ti, na panassa hoti—“na paccessan”ti.


pli: Bhikkhu atthatakathino vippakatacīvaraṁ samādāya pakkamati “paccessan”ti.


pli: So bahisīmagato taṁ cīvaraṁ kāreti.


pli: So katacīvaro suṇāti—“ubbhataṁ kira tasmiṁ āvāse kathinan”ti.


pli: Tassa bhikkhuno savanantiko kathinuddhāro.


pli: So katacīvaro—“paccessaṁ paccessan”ti bahiddhā kathinuddhāraṁ vītināmeti.


pli: Tassa bhikkhuno sīmātikkantiko kathinuddhāro.


pli: So katacīvaro “paccessaṁ paccessan”ti sambhuṇāti kathinuddhāraṁ.


pli: Tassa bhikkhuno saha bhikkhūhi kathinuddhāro.


pli: Chakkaṁ. Samādāyapannarasakaṁ.


pli: Ādāyabhāṇavāro.


pli: 9. Anāsādoḷasaka


pli: Bhikkhu atthatakathino cīvarāsāya pakkamati.


pli: So bahisīmagato taṁ cīvarāsaṁ payirupāsati.


pli: Anāsāya labhati, āsāya na labhati.


pli: Tassa evaṁ hoti—“idhevimaṁ cīvaraṁ kāressaṁ, na paccessan”ti.


pli: So taṁ cīvaraṁ kāreti.


pli: Tassa bhikkhuno niṭṭhānantiko kathinuddhāro.


pli: Tassa evaṁ hoti—“nevimaṁ cīvaraṁ kāressaṁ, na paccessan”ti.


pli: Tassa bhikkhuno sanniṭṭhānantiko kathinuddhāro.


pli: So taṁ cīvaraṁ kāreti. Tassa taṁ cīvaraṁ kayiramānaṁ nassati.


pli: Tassa bhikkhuno nāsanantiko kathinuddhāro.


pli: Tassa bahisīmagatassa evaṁ hoti—“idhevimaṁ cīvarāsaṁ payirupāsissaṁ, na paccessan”ti.


pli: So taṁ cīvarāsaṁ payirupāsati. Tassa sā cīvarāsā upacchijjati.


pli: Tassa bhikkhuno āsāvacchediko kathinuddhāro.


pli: Bhikkhu atthatakathino cīvarāsāya pakkamati “na paccessan”ti.


pli: Tassa evaṁ hoti—“idhevimaṁ cīvaraṁ kāressan”ti.


pli: Tassa evaṁ hoti—“nevimaṁ cīvaraṁ kāressan”ti.


pli: Tassa bahisīmagatassa evaṁ hoti—“idhevimaṁ cīvarāsaṁ payirupāsissan”ti.


pli: Bhikkhu atthatakathino cīvarāsāya pakkamati anadhiṭṭhitena; nevassa hoti—“paccessan”ti, na panassa hoti—“na paccessan”ti.


pli: So bahisīmagato taṁ cīvarāsaṁ payirupāsati.


pli: Anāsāya labhati, āsāya na labhati.


pli: Tassa evaṁ hoti—“idhevimaṁ cīvaraṁ kāressaṁ, na paccessan”ti.


pli: So taṁ cīvaraṁ kāreti.


pli: Tassa bhikkhuno niṭṭhānantiko kathinuddhāro.


pli: Tassa evaṁ hoti—“nevimaṁ cīvaraṁ kāressaṁ, na paccessan”ti.


pli: Tassa bhikkhuno sanniṭṭhānantiko kathinuddhāro.


pli: So taṁ cīvaraṁ kāreti. Tassa taṁ cīvaraṁ kayiramānaṁ nassati.


pli: Tassa bhikkhuno nāsanantiko kathinuddhāro.


pli: Tassa bahisīmagatassa evaṁ hoti—“idhevimaṁ cīvarāsaṁ payirupāsissaṁ, na paccessan”ti.


pli: So taṁ cīvarāsaṁ payirupāsati. Tassa sā cīvarāsā upacchijjati.


pli: Tassa bhikkhuno āsāvacchediko kathinuddhāro.


pli: Anāsādoḷasakaṁ niṭṭhitaṁ.


pli: 10. Āsādoḷasaka


pli: Bhikkhu atthatakathino cīvarāsāya pakkamati “paccessan”ti.


pli: Āsāya labhati, anāsāya na labhati.


pli: So bahisīmagato suṇāti—“ubbhataṁ kira tasmiṁ āvāse kathinan”ti.


pli: Tassa evaṁ hoti—“yato tasmiṁ āvāse ubbhataṁ kathinaṁ, idhevimaṁ cīvarāsaṁ payirupāsissan”ti.


pli: So taṁ cīvarāsaṁ payirupāsati. Āsāya labhati, anāsāya na labhati.


pli: Tassa evaṁ hoti—“idhevimaṁ cīvaraṁ kāressaṁ, na paccessan”ti.


pli: So taṁ cīvaraṁ kāreti.


pli: Tassa bhikkhuno niṭṭhānantiko kathinuddhāro.


pli: Tassa evaṁ hoti—“nevimaṁ cīvaraṁ kāressaṁ, na paccessan”ti.


pli: Tassa bhikkhuno sanniṭṭhānantiko kathinuddhāro.


pli: So taṁ cīvaraṁ kāreti. Tassa taṁ cīvaraṁ kayiramānaṁ nassati.


pli: Tassa bhikkhuno nāsanantiko kathinuddhāro.


pli: Tassa evaṁ hoti—“yato tasmiṁ āvāse ubbhataṁ kathinaṁ, idhevimaṁ cīvarāsaṁ payirupāsissaṁ, na paccessan”ti.


pli: So taṁ cīvarāsaṁ payirupāsati. Tassa sā cīvarāsā upacchijjati.


pli: Tassa bhikkhuno āsāvacchediko kathinuddhāro.


pli: So bahisīmagato taṁ cīvarāsaṁ payirupāsati. Āsāya labhati, anāsāya na labhati. So taṁ cīvaraṁ kāreti.


pli: So katacīvaro suṇāti—“ubbhataṁ kira tasmiṁ āvāse kathinan”ti.


pli: Tassa bhikkhuno savanantiko kathinuddhāro.


pli: Bhikkhu atthatakathino cīvarāsāya pakkamati “paccessan”ti.


pli: Tassa bahisīmagatassa evaṁ hoti—“idhevimaṁ cīvarāsaṁ payirupāsissaṁ, na paccessan”ti.


pli: So bahisīmagato taṁ cīvarāsaṁ payirupāsati. Āsāya labhati, anāsāya na labhati.


pli: So katacīvaro “paccessaṁ paccessan”ti—bahiddhā kathinuddhāraṁ vītināmeti.


pli: Tassa bhikkhuno sīmātikkantiko kathinuddhāro.


pli: So taṁ cīvaraṁ kāreti.


pli: So katacīvaro “paccessaṁ paccessan”ti—sambhuṇāti kathinuddhāraṁ.


pli: Tassa bhikkhuno saha bhikkhūhi kathinuddhāro.


pli: Āsādoḷasakaṁ niṭṭhitaṁ.


pli: 11. Karaṇīyadoḷasaka


pli: Bhikkhu atthatakathino kenacideva karaṇīyena pakkamati.


pli: Tassa bahisīmagatassa cīvarāsā uppajjati.


pli: So taṁ cīvarāsaṁ payirupāsati. Anāsāya labhati, āsāya na labhati.


pli: Tassa evaṁ hoti—“idhevimaṁ cīvaraṁ kāressaṁ, na paccessan”ti.


pli: Tassa bhikkhuno niṭṭhānantiko kathinuddhāro.


pli: Tassa evaṁ hoti—“nevimaṁ cīvaraṁ kāressaṁ, na paccessan”ti.


pli: Tassa bhikkhuno sanniṭṭhānantiko kathinuddhāro.


pli: So taṁ cīvaraṁ kāreti. Tassa taṁ cīvaraṁ kayiramānaṁ nassati.


pli: Tassa bhikkhuno nāsanantiko kathinuddhāro.


pli: Tassa evaṁ hoti—“idhevimaṁ cīvarāsaṁ payirupāsissaṁ, na paccessan”ti.


pli: So taṁ cīvarāsaṁ payirupāsati. Tassa sā cīvarāsā upacchijjati.


pli: Tassa bhikkhuno āsāvacchediko kathinuddhāro.


pli: Bhikkhu atthatakathino kenacideva karaṇīyena pakkamati “na paccessan”ti.


pli: Tassa evaṁ hoti—“idhevimaṁ cīvaraṁ kāressan”ti.


pli: So taṁ cīvaraṁ kāreti.


pli: Tassa evaṁ hoti—“nevimaṁ cīvaraṁ kāressan”ti.


pli: Tassa evaṁ hoti—“idhevimaṁ cīvarāsaṁ payirupāsissan”ti.


pli: Bhikkhu atthatakathino kenacideva karaṇīyena pakkamati anadhiṭṭhitena; nevassa hoti—“paccessan”ti, na panassa hoti—“na paccessan”ti.


pli: Tassa bahisīmagatassa cīvarāsā uppajjati.


pli: So taṁ cīvarāsaṁ payirupāsati. Anāsāya labhati, āsāya na labhati.


pli: Tassa evaṁ hoti—“idhevimaṁ cīvaraṁ kāressaṁ, na paccessan”ti.


pli: Tassa bhikkhuno niṭṭhānantiko kathinuddhāro.


pli: Tassa evaṁ hoti—“nevimaṁ cīvaraṁ kāressaṁ, na paccessan”ti.


pli: Tassa bhikkhuno sanniṭṭhānantiko kathinuddhāro.


pli: So taṁ cīvaraṁ kāreti. Tassa taṁ cīvaraṁ kayiramānaṁ nassati.


pli: Tassa bhikkhuno nāsanantiko kathinuddhāro.


pli: Tassa evaṁ hoti—“idhevimaṁ cīvarāsaṁ payirupāsissaṁ, na paccessan”ti.


pli: So taṁ cīvarāsaṁ payirupāsati. Tassa sā cīvarāsā upacchijjati.


pli: Tassa bhikkhuno āsāvacchediko kathinuddhāro.


pli: Karaṇīyadoḷasakaṁ niṭṭhitaṁ.


pli: 12. Apavilāyananavaka


pli: Bhikkhu atthatakathino disaṅgamiko pakkamati cīvarapaṭivīsaṁ apavilāyamāno.


pli: Tamenaṁ disaṅgataṁ bhikkhū pucchanti—“kahaṁ tvaṁ, āvuso, vassaṁvuṭṭho, kattha ca te cīvarapaṭivīso”ti?


pli: So evaṁ vadeti—“amukasmiṁ āvāse vassaṁvuṭṭhomhi. Tattha ca me cīvarapaṭivīso”ti.


pli: Te evaṁ vadanti—“gacchāvuso, taṁ cīvaraṁ āhara, mayaṁ te idha cīvaraṁ karissāmā”ti.


pli: So taṁ āvāsaṁ gantvā bhikkhū pucchati—“kahaṁ me, āvuso, cīvarapaṭivīso”ti?


pli: Te evaṁ vadanti—“ayaṁ te, āvuso, cīvarapaṭivīso; kahaṁ gamissasī”ti?


pli: So evaṁ vadeti—“amukaṁ nāma āvāsaṁ gamissāmi, tattha me bhikkhū cīvaraṁ karissantī”ti.


pli: Te evaṁ vadanti—“alaṁ, āvuso, mā agamāsi. Mayaṁ te idha cīvaraṁ karissāmā”ti.


pli: Tassa evaṁ hoti—“idhevimaṁ cīvaraṁ kāressaṁ, na paccessan”ti.


pli: So taṁ cīvaraṁ kāreti.


pli: Tassa bhikkhuno niṭṭhānantiko kathinuddhāro.


pli: Bhikkhu atthatakathino disaṅgamiko pakkamati …pe…


pli: “nevimaṁ cīvaraṁ kāressaṁ, na paccessan”ti.


pli: Tassa bhikkhuno sanniṭṭhānantiko kathinuddhāro.


pli: “idhevimaṁ cīvaraṁ kāressaṁ, na paccessan”ti.


pli: So taṁ cīvaraṁ kāreti. Tassa taṁ cīvaraṁ kayiramānaṁ nassati.


pli: Tassa bhikkhuno nāsanantiko kathinuddhāro.


pli: Bhikkhu atthatakathino disaṅgamiko pakkamati cīvarapaṭivīsaṁ apavilāyamāno.


pli: Tamenaṁ disaṅgataṁ bhikkhū pucchanti—“kahaṁ tvaṁ, āvuso, vassaṁvuṭṭho, kattha ca te cīvarapaṭivīso”ti?


pli: So evaṁ vadeti—“amukasmiṁ āvāse vassaṁvuṭṭhomhi, tattha ca me cīvarapaṭivīso”ti.


pli: Te evaṁ vadanti—“gacchāvuso, taṁ cīvaraṁ āhara, mayaṁ te idha cīvaraṁ karissāmā”ti.


pli: So taṁ āvāsaṁ gantvā bhikkhū pucchati—“kahaṁ me, āvuso, cīvarapaṭivīso”ti?


pli: Te evaṁ vadanti—“ayaṁ te, āvuso, cīvarapaṭivīso”ti.


pli: So taṁ cīvaraṁ ādāya taṁ āvāsaṁ gacchati.


pli: Tamenaṁ antarāmagge bhikkhū pucchanti—“āvuso, kahaṁ gamissasī”ti?


pli: So evaṁ vadeti—“amukaṁ nāma āvāsaṁ gamissāmi, tattha me bhikkhū cīvaraṁ karissantī”ti.


pli: Te evaṁ vadanti—“alaṁ, āvuso, mā agamāsi, mayaṁ te idha cīvaraṁ karissāmā”ti.


pli: Tassa evaṁ hoti—“idhevimaṁ cīvaraṁ kāressaṁ na paccessan”ti.


pli: So taṁ cīvaraṁ kāreti.


pli: Tassa bhikkhuno niṭṭhānantiko kathinuddhāro.


pli: Tassa evaṁ hoti—“nevimaṁ cīvaraṁ kāressaṁ, na paccessan”ti.


pli: Tassa bhikkhuno sanniṭṭhānantiko kathinuddhāro.


pli: Bhikkhu atthatakathino disaṅgamiko pakkamati …pe…


pli: “idhevimaṁ cīvaraṁ kāressaṁ, na paccessan”ti.


pli: So taṁ cīvaraṁ kāreti. Tassa taṁ cīvaraṁ kayiramānaṁ nassati.


pli: Tassa bhikkhuno nāsanantiko kathinuddhāro.


pli: Bhikkhu atthatakathino disaṅgamiko pakkamati cīvarapaṭivīsaṁ apavilāyamāno.


pli: Tamenaṁ disaṅgataṁ bhikkhū pucchanti—“kahaṁ tvaṁ, āvuso, vassaṁvuṭṭho, kattha ca te cīvarapaṭivīso”ti?


pli: So evaṁ vadeti—“amukasmiṁ āvāse vassaṁvuṭṭhomhi, tattha ca me cīvarapaṭivīso”ti.


pli: Te evaṁ vadanti—“gacchāvuso, taṁ cīvaraṁ āhara, mayaṁ te idha cīvaraṁ karissāmā”ti.


pli: So taṁ āvāsaṁ gantvā bhikkhū pucchati—“kahaṁ me, āvuso, cīvarapaṭivīso”ti?


pli: Te evaṁ vadanti—“ayaṁ te, āvuso, cīvarapaṭivīso”ti.


pli: So taṁ cīvaraṁ ādāya taṁ āvāsaṁ gacchati.


pli: Tassa taṁ āvāsaṁ gatassa evaṁ hoti—“idhevimaṁ cīvaraṁ kāressaṁ, na paccessan”ti.


pli: “nevimaṁ cīvaraṁ kāressaṁ, na paccessan”ti.


pli: Apavilāyananavakaṁ niṭṭhitaṁ.


pli: 13. Phāsuvihārapañcaka


pli: Bhikkhu atthatakathino phāsuvihāriko cīvaraṁ ādāya pakkamati—


pli: “amukaṁ nāma āvāsaṁ gamissāmi;


pli: tattha me phāsu bhavissati vasissāmi, no ce me phāsu bhavissati, amukaṁ nāma āvāsaṁ gamissāmi;


pli: tattha me phāsu bhavissati vasissāmi, no ce me phāsu bhavissati, paccessan”ti.


pli: Tassa bahisīmagatassa evaṁ hoti—“idhevimaṁ cīvaraṁ kāressaṁ, na paccessan”ti.


pli: So taṁ cīvaraṁ kāreti.


pli: Tassa bhikkhuno niṭṭhānantiko kathinuddhāro.


pli: Tassa bahisīmagatassa evaṁ hoti—“nevimaṁ cīvaraṁ kāressaṁ, na paccessan”ti.


pli: Tassa bhikkhuno sanniṭṭhānantiko kathinuddhāro.


pli: Bhikkhu atthatakathino phāsuvihāriko cīvaraṁ ādāya pakkamati—“amukaṁ nāma āvāsaṁ gamissāmi;


pli: So taṁ cīvaraṁ kāreti. Tassa taṁ cīvaraṁ kayiramānaṁ nassati.


pli: Tassa bhikkhuno nāsanantiko kathinuddhāro.


pli: So bahisīmagato taṁ cīvaraṁ kāreti.


pli: So katacīvaro—“paccessaṁ paccessan”ti bahiddhā kathinuddhāraṁ vītināmeti.


pli: Tassa bhikkhuno sīmātikkantiko kathinuddhāro.


pli: So katacīvaro “paccessaṁ paccessan”ti sambhuṇāti kathinuddhāraṁ.


pli: Tassa bhikkhuno saha bhikkhūhi kathinuddhāro.


pli: Phāsuvihārapañcakaṁ niṭṭhitaṁ.


pli: 14. Palibodhāpalibodhakathā


pli: Dveme, bhikkhave, kathinassa palibodhā, dve apalibodhā.


pli: Katame ca, bhikkhave, dve kathinassa palibodhā?


pli: Āvāsapalibodho ca cīvarapalibodho ca.


pli: Kathañca, bhikkhave, āvāsapalibodho hoti?


pli: Idha, bhikkhave, bhikkhu vasati vā tasmiṁ āvāse, sāpekkho vā pakkamati “paccessan”ti.


pli: Evaṁ kho, bhikkhave, āvāsapalibodho hoti.


pli: Kathañca, bhikkhave, cīvarapalibodho hoti?


pli: Idha, bhikkhave, bhikkhuno cīvaraṁ akataṁ vā hoti vippakataṁ vā, cīvarāsā vā anupacchinnā.


pli: Evaṁ kho, bhikkhave, cīvarapalibodho hoti.


pli: Ime kho, bhikkhave, dve kathinassa palibodhā.


pli: Katame ca, bhikkhave, dve kathinassa apalibodhā?


pli: Āvāsaapalibodho ca cīvaraapalibodho ca.


pli: Kathañca, bhikkhave, āvāsaapalibodho hoti?


pli: Idha, bhikkhave, bhikkhu pakkamati tamhā āvāsā cattena vantena muttena anapekkho “na paccessan”ti.


pli: Evaṁ kho, bhikkhave, āvāsaapalibodho hoti.


pli: Kathañca, bhikkhave, cīvaraapalibodho hoti?


pli: Idha, bhikkhave, bhikkhuno cīvaraṁ kataṁ vā hoti, naṭṭhaṁ vā vinaṭṭhaṁ vā daḍḍhaṁ vā, cīvarāsā vā upacchinnā.


pli: Evaṁ kho, bhikkhave, cīvaraapalibodho hoti.


pli: Ime kho, bhikkhave, dve kathinassa apalibodhā”ti.


pli: Kathinakkhandhako niṭṭhito sattamo.


pli: Tassuddānaṁ


pli: Tiṁsa pāveyyakā bhikkhū,


pli: sāketukkaṇṭhitā vasuṁ;


pli: Vassaṁvuṭṭhokapuṇṇehi,


pli: agamuṁ jinadassanaṁ.


pli: Idaṁ vatthu kathinassa,


pli: kappissanti ca pañcakā;


pli: Anāmantā asamācārā,


pli: tatheva gaṇabhojanaṁ.


pli: Yāvadatthañca uppādo,


pli: atthatānaṁ bhavissati;


pli: Ñatti evatthatañceva,


pli: evañceva anatthataṁ.


pli: Ullikhi dhovanā ceva,


pli: vicāraṇañca chedanaṁ;


pli: Bandhano vaṭṭi kaṇḍusa,


pli: daḷhīkammānuvātikā.


pli: Paribhaṇḍaṁ ovaddheyyaṁ,


pli: maddanā nimittaṁ kathā;


pli: Kukku sannidhi nissaggi,


pli: na kappaññatra te tayo.


pli: Aññatra pañcātireke,


pli: sañchinnena samaṇḍalī;


pli: Nāññatra puggalā sammā,


pli: nissīmaṭṭhonumodati.


pli: Kathinānatthataṁ hoti,


pli: evaṁ buddhena desitaṁ;


pli: Ahatākappapiloti,


pli: paṁsu pāpaṇikāya ca.


pli: Animittāparikathā,


pli: akukku ca asannidhi;


pli: Anissaggi kappakate,


pli: tathā ticīvarena ca.


pli: Pañcake vātireke vā,


pli: chinne samaṇḍalīkate;


pli: Puggalassatthārā sammā,


pli: sīmaṭṭho anumodati.


pli: Evaṁ kathinattharaṇaṁ,


pli: ubbhārassaṭṭhamātikā;


pli: Pakkamananti niṭṭhānaṁ,


pli: sanniṭṭhānañca nāsanaṁ.


pli: Savanaṁ āsāvacchedi,


pli: sīmā sahubbhāraṭṭhamī;


pli: Katacīvaramādāya,


pli: “na paccessan”ti gacchati.


pli: Tassa taṁ kathinuddhāro,


pli: hoti pakkamanantiko;


pli: Ādāya cīvaraṁ yāti,


pli: nissīme idaṁ cintayi.


pli: “Kāressaṁ na paccessan”ti,


pli: niṭṭhāne kathinuddhāro;


pli: Ādāya nissīmaṁ neva,


pli: “na paccessan”ti mānaso.


pli: sanniṭṭhānantiko bhave;


pli: kayiraṁ tassa nassati;


pli: bhavati nāsanantiko.


pli: Ādāya yāti “paccessaṁ”,


pli: bahi kāreti cīvaraṁ;


pli: Katacīvaro suṇāti,


pli: ubbhataṁ kathinaṁ tahiṁ.


pli: bhavati savanantiko;


pli: bahi kāreti cīvaraṁ.


pli: Katacīvaro bahiddhā,


pli: nāmeti kathinuddhāraṁ;


pli: Tassa taṁ kathinuddhāro,


pli: sīmātikkantiko bhave.


pli: Katacīvaro paccessaṁ,


pli: sambhoti kathinuddhāraṁ.


pli: saha bhikkhūhi jāyati;


pli: Ādāya ca samādāya,


pli: sattasattavidhā gati.


pli: Pakkamanantikā natthi,


pli: chakke vippakate gati;


pli: Ādāya nissīmagataṁ,


pli: kāressaṁ iti jāyati.


pli: Niṭṭhānaṁ sanniṭṭhānañca,


pli: nāsanañca ime tayo;


pli: Ādāya “na paccessan”ti,


pli: bahisīme karomiti.


pli: Niṭṭhānaṁ sanniṭṭhānampi,


pli: nāsanampi idaṁ tayo;


pli: Anadhiṭṭhitena nevassa,


pli: heṭṭhā tīṇi nayāvidhi.


pli: Ādāya yāti paccessaṁ,


pli: bahisīme karomiti;


pli: “Na paccessan”ti kāreti,


pli: niṭṭhāne kathinuddhāro.


pli: Sanniṭṭhānaṁ nāsanañca,


pli: savanasīmātikkamā;


pli: Saha bhikkhūhi jāyetha,


pli: evaṁ pannarasaṁ gati.


pli: Samādāya vippakatā,


pli: samādāya punā tathā;


pli: Ime te caturo vārā,


pli: sabbe pannarasavidhi.


pli: Anāsāya ca āsāya,


pli: karaṇīyo ca te tayo;


pli: Nayato taṁ vijāneyya,


pli: tayo dvādasa dvādasa.


pli: Apavilānā navettha,


pli: phāsu pañcavidhā tahiṁ;


pli: Palibodhāpalibodhā,


pli: uddānaṁ nayato katanti.


pli: Imamhi khandhake vatthū doḷasakapeyyālamukhāni ekasataṁ aṭṭhārasa.


pli: Kathinakkhandhako niṭṭhito.


pli: Theravāda Vinayapiṭaka


pli: Mahāvagga


pli: 8. Cīvarakkhandhaka


pli: 1. Jīvakavatthu


pli: Tena samayena buddho bhagavā rājagahe viharati veḷuvane kalandakanivāpe.


pli: Tena kho pana samayena vesālī iddhā ceva hoti phitā ca bahujanā ca ākiṇṇamanussā ca subhikkhā ca;


pli: satta ca pāsādasahassāni satta ca pāsādasatāni satta ca pāsādā;


pli: satta ca kūṭāgārasahassāni satta ca kūṭāgārasatāni satta ca kūṭāgārāni;


pli: satta ca ārāmasahassāni satta ca ārāmasatāni satta ca ārāmā;


pli: satta ca pokkharaṇīsahassāni satta ca pokkharaṇīsatāni satta ca pokkharaṇiyo;


pli: ambapālī ca gaṇikā abhirūpā hoti dassanīyā pāsādikā paramāya vaṇṇapokkharatāya samannāgatā, padakkhiṇā nacce ca gīte ca vādite ca, abhisaṭā atthikānaṁ atthikānaṁ manussānaṁ paññāsāya ca rattiṁ gacchati;


pli: tāya ca vesālī bhiyyoso mattāya upasobhati.


pli: Atha kho rājagahako negamo vesāliṁ agamāsi kenacideva karaṇīyena.


pli: Addasā kho rājagahako negamo vesāliṁ iddhañceva phitañca bahujanañca ākiṇṇamanussañca subhikkhañca;


pli: satta ca pāsādasahassāni satta ca pāsādasatāni satta ca pāsāde;


pli: satta ca ārāmasahassāni satta ca ārāmasatāni satta ca ārāme;


pli: ambapāliñca gaṇikaṁ abhirūpaṁ dassanīyaṁ pāsādikaṁ paramāya vaṇṇapokkharatāya samannāgataṁ, padakkhiṇaṁ nacce ca gīte ca vādite ca, abhisaṭaṁ atthikānaṁ atthikānaṁ manussānaṁ paññāsāya ca rattiṁ gacchantiṁ, tāya ca vesāliṁ bhiyyoso mattāya upasobhantiṁ.


pli: Atha kho rājagahako negamo vesāliyaṁ taṁ karaṇīyaṁ tīretvā punadeva rājagahaṁ paccāgañchi.


pli: Yena rājā māgadho seniyo bimbisāro tenupasaṅkami, upasaṅkamitvā rājānaṁ māgadhaṁ seniyaṁ bimbisāraṁ etadavoca—


pli: “vesālī, deva, iddhā ceva phitā ca bahujanā ca ākiṇṇamanussā ca subhikkhā ca;


pli: satta ca pāsādasahassāni …pe…


pli: Sādhu, deva, mayampi gaṇikaṁ vuṭṭhāpessāmā”ti.


pli: “Tena hi, bhaṇe, tādisiṁ kumāriṁ jānātha yaṁ tumhe gaṇikaṁ vuṭṭhāpeyyāthā”ti.


pli: Tena kho pana samayena rājagahe sālavatī nāma kumārī abhirūpā hoti dassanīyā pāsādikā paramāya vaṇṇapokkharatāya samannāgatā.


pli: Atha kho rājagahako negamo sālavatiṁ kumāriṁ gaṇikaṁ vuṭṭhāpesi.


pli: Atha kho sālavatī gaṇikā nacirasseva padakkhiṇā ahosi nacce ca gīte ca vādite ca, abhisaṭā atthikānaṁ atthikānaṁ manussānaṁ paṭisatena ca rattiṁ gacchati.


pli: Atha kho sālavatī gaṇikā nacirasseva gabbhinī ahosi.


pli: Atha kho sālavatiyā gaṇikāya etadahosi—


pli: “itthī kho gabbhinī purisānaṁ amanāpā.


pli: Sace maṁ koci jānissati—


pli: sālavatī gaṇikā gabbhinīti, sabbo me sakkāro bhañjissati.


pli: Yannūnāhaṁ gilānaṁ paṭivedeyyan”ti.


pli: Atha kho sālavatī gaṇikā dovārikaṁ āṇāpesi—


pli: “mā, bhaṇe dovārika, koci puriso pāvisi.


pli: Yo ca maṁ pucchati, ‘gilānā’ti paṭivedehī”ti.


pli: “Evaṁ, ayye”ti kho so dovāriko sālavatiyā gaṇikāya paccassosi.


pli: Atha kho sālavatī gaṇikā tassa gabbhassa paripākamanvāya puttaṁ vijāyi.


pli: Atha kho sālavatī gaṇikā dāsiṁ āṇāpesi—


pli: “handa, je, imaṁ dārakaṁ kattarasuppe pakkhipitvā nīharitvā saṅkārakūṭe chaḍḍehī”ti.


pli: “Evaṁ, ayye”ti kho sā dāsī sālavatiyā gaṇikāya paṭissutvā taṁ dārakaṁ kattarasuppe pakkhipitvā nīharitvā saṅkārakūṭe chaḍḍesi.


pli: Tena kho pana samayena abhayo nāma rājakumāro kālasseva rājupaṭṭhānaṁ gacchanto addasa taṁ dārakaṁ kākehi samparikiṇṇaṁ, disvāna manusse pucchi—


pli: “kiṁ etaṁ, bhaṇe, kākehi samparikiṇṇan”ti?


pli: “Dārako, devā”ti.


pli: “Jīvati, bhaṇe”ti?


pli: “Jīvati, devā”ti.


pli: “Tena hi, bhaṇe, taṁ dārakaṁ amhākaṁ antepuraṁ netvā dhātīnaṁ detha posetun”ti.


pli: “Evaṁ, devā”ti kho te manussā abhayassa rājakumārassa paṭissutvā taṁ dārakaṁ abhayassa rājakumārassa antepuraṁ netvā dhātīnaṁ adaṁsu—


pli: “posethā”ti.


pli: Tassa jīvatīti “jīvako”ti nāmaṁ akaṁsu.


pli: Kumārena posāpitoti “komārabhacco”ti nāmaṁ akaṁsu.


pli: Atha kho jīvako komārabhacco nacirasseva viññutaṁ pāpuṇi.


pli: Atha kho jīvako komārabhacco yena abhayo rājakumāro tenupasaṅkami; upasaṅkamitvā abhayaṁ rājakumāraṁ etadavoca—


pli: “kā me, deva, mātā, ko pitā”ti?


pli: “Ahampi kho te, bhaṇe jīvaka, mātaraṁ na jānāmi;


pli: api cāhaṁ te pitā;


pli: mayāsi posāpito”ti.


pli: Atha kho jīvakassa komārabhaccassa etadahosi—


pli: “imāni kho rājakulāni na sukarāni asippena upajīvituṁ.


pli: Yannūnāhaṁ sippaṁ sikkheyyan”ti.


pli: Tena kho pana samayena takkasilāyaṁ disāpāmokkho vejjo paṭivasati.


pli: Atha kho jīvako komārabhacco abhayaṁ rājakumāraṁ anāpucchā yena takkasilā tena pakkāmi.


pli: Anupubbena yena takkasilā, yena vejjo tenupasaṅkami; upasaṅkamitvā taṁ vejjaṁ etadavoca—


pli: “icchāmahaṁ, ācariya, sippaṁ sikkhitun”ti.


pli: “Tena hi, bhaṇe jīvaka, sikkhassū”ti.


pli: Atha kho jīvako komārabhacco bahuñca gaṇhāti lahuñca gaṇhāti suṭṭhu ca upadhāreti, gahitañcassa na sammussati.


pli: Atha kho jīvakassa komārabhaccassa sattannaṁ vassānaṁ accayena etadahosi—


pli: “ahaṁ kho bahuñca gaṇhāmi lahuñca gaṇhāmi suṭṭhu ca upadhāremi, gahitañca me na sammussati, satta ca me vassāni adhīyantassa, nayimassa sippassa anto paññāyati.


pli: Kadā imassa sippassa anto paññāyissatī”ti.


pli: Atha kho jīvako komārabhacco yena so vejjo tenupasaṅkami, upasaṅkamitvā taṁ vejjaṁ etadavoca—


pli: “ahaṁ kho, ācariya, bahuñca gaṇhāmi lahuñca gaṇhāmi suṭṭhu ca upadhāremi, gahitañca me na sammussati, satta ca me vassāni adhīyantassa, nayimassa sippassa anto paññāyati.


pli: Kadā imassa sippassa anto paññāyissatī”ti?


pli: “Tena hi, bhaṇe jīvaka, khaṇittiṁ ādāya takkasilāya samantā yojanaṁ āhiṇḍitvā yaṁ kiñci abhesajjaṁ passeyyāsi taṁ āharā”ti.


pli: “Evaṁ, ācariyā”ti kho jīvako komārabhacco tassa vejjassa paṭissutvā khaṇittiṁ ādāya takkasilāya samantā yojanaṁ āhiṇḍanto na kiñci abhesajjaṁ addasa.


pli: “āhiṇḍantomhi, ācariya, takkasilāya samantā yojanaṁ, na kiñci abhesajjaṁ addasan”ti.


pli: “Susikkhitosi, bhaṇe jīvaka.


pli: Alaṁ te ettakaṁ jīvikāyā”ti jīvakassa komārabhaccassa parittaṁ pātheyyaṁ pādāsi.


pli: Atha kho jīvako komārabhacco taṁ parittaṁ pātheyyaṁ ādāya yena rājagahaṁ tena pakkāmi.


pli: Atha kho jīvakassa komārabhaccassa taṁ parittaṁ pātheyyaṁ antarāmagge sākete parikkhayaṁ agamāsi.


pli: Atha kho jīvakassa komārabhaccassa etadahosi—


pli: “ime kho maggā kantārā appodakā appabhakkhā, na sukarā apātheyyena gantuṁ.


pli: Yannūnāhaṁ pātheyyaṁ pariyeseyyan”ti.


pli: 2. Seṭṭhibhariyāvatthu


pli: Tena kho pana samayena sākete seṭṭhibhariyāya sattavassiko sīsābādho hoti.


pli: Bahū mahantā mahantā disāpāmokkhā vejjā āgantvā nāsakkhiṁsu arogaṁ kātuṁ.


pli: Bahuṁ hiraññaṁ ādāya agamaṁsu.


pli: Atha kho jīvako komārabhacco sāketaṁ pavisitvā manusse pucchi—


pli: “ko, bhaṇe, gilāno, kaṁ tikicchāmī”ti?


pli: “Etissā, ācariya, seṭṭhibhariyāya sattavassiko sīsābādho;


pli: gaccha, ācariya, seṭṭhibhariyaṁ tikicchāhī”ti.


pli: Atha kho jīvako komārabhacco yena seṭṭhissa gahapatissa nivesanaṁ tenupasaṅkami; upasaṅkamitvā dovārikaṁ āṇāpesi—


pli: “gaccha, bhaṇe dovārika, seṭṭhibhariyāya pāvada—


pli: ‘vejjo, ayye, āgato, so taṁ daṭṭhukāmo’”ti.


pli: “Evaṁ, ācariyā”ti kho so dovāriko jīvakassa komārabhaccassa paṭissutvā yena seṭṭhibhariyā tenupasaṅkami, upasaṅkamitvā seṭṭhibhariyaṁ etadavoca—


pli: “vejjo, ayye, āgato;


pli: so taṁ daṭṭhukāmo”ti.


pli: “Kīdiso, bhaṇe dovārika, vejjo”ti?


pli: “Daharako, ayye”ti.


pli: “Alaṁ, bhaṇe dovārika, kiṁ me daharako vejjo karissati?


pli: Bahuṁ hiraññaṁ ādāya agamaṁsū”ti.


pli: Atha kho so dovāriko yena jīvako komārabhacco tenupasaṅkami; upasaṅkamitvā jīvakaṁ komārabhaccaṁ etadavoca—


pli: “seṭṭhibhariyā, ācariya, evamāha—


pli: ‘alaṁ, bhaṇe dovārika, kiṁ me daharako vejjo karissati?


pli: Bahū mahantā mahantā disāpāmokkhā vejjā āgantvā nāsakkhiṁsu arogaṁ kātuṁ.


pli: Bahuṁ hiraññaṁ ādāya agamaṁsū’”ti.


pli: “Gaccha, bhaṇe dovārika, seṭṭhibhariyāya pāvada—


pli: ‘vejjo, ayye, evamāha—


pli: mā kira, ayye, pure kiñci adāsi.


pli: Yadā arogā ahosi tadā yaṁ iccheyyāsi taṁ dajjeyyāsī’”ti.


pli: “Evaṁ, ācariyā”ti kho so dovāriko jīvakassa komārabhaccassa paṭissutvā yena seṭṭhibhariyā tenupasaṅkami; upasaṅkamitvā seṭṭhibhariyaṁ etadavoca—


pli: “vejjo, ayye, evamāha—


pli: ‘mā kira, ayye, pure kiñci adāsi.


pli: “Tena hi, bhaṇe dovārika, vejjo āgacchatū”ti.


pli: “Evaṁ, ayye”ti kho so dovāriko seṭṭhibhariyāya paṭissutvā yena jīvako komārabhacco tenupasaṅkami, upasaṅkamitvā jīvakaṁ komārabhaccaṁ etadavoca—


pli: “seṭṭhibhariyā taṁ, ācariya, pakkosatī”ti.


pli: Atha kho jīvako komārabhacco yena seṭṭhibhariyā tenupasaṅkami, upasaṅkamitvā seṭṭhibhariyāya vikāraṁ sallakkhetvā seṭṭhibhariyaṁ etadavoca—


pli: “pasatena, ayye, sappinā attho”ti.


pli: Atha kho seṭṭhibhariyā jīvakassa komārabhaccassa pasataṁ sappiṁ dāpesi.


pli: Atha kho jīvako komārabhacco taṁ pasataṁ sappiṁ nānābhesajjehi nippacitvā seṭṭhibhariyaṁ mañcake uttānaṁ nipātetvā natthuto adāsi.


pli: Atha kho taṁ sappi natthuto dinnaṁ mukhato uggañchi.


pli: Atha kho seṭṭhibhariyā paṭiggahe niṭṭhubhitvā dāsiṁ āṇāpesi—


pli: “handa, je, imaṁ sappiṁ picunā gaṇhāhī”ti.


pli: Atha kho jīvakassa komārabhaccassa etadahosi—


pli: “acchariyaṁ yāva lūkhāyaṁ gharaṇī, yatra hi nāma imaṁ chaḍḍanīyadhammaṁ sappiṁ picunā gāhāpessati.


pli: Bahukāni ca me mahagghāni bhesajjāni upagatāni.


pli: Kimpi māyaṁ kiñci deyyadhammaṁ dassatī”ti.


pli: Atha kho seṭṭhibhariyā jīvakassa komārabhaccassa vikāraṁ sallakkhetvā jīvakaṁ komārabhaccaṁ etadavoca—


pli: “kissa tvaṁ, ācariya, vimanosī”ti?


pli: Idha me etadahosi—


pli: “Mayaṁ kho, ācariya, āgārikā nāma upajānāmetassa saṁyamassa.


pli: Varametaṁ sappi dāsānaṁ vā kammakarānaṁ vā pādabbhañjanaṁ vā padīpakaraṇe vā āsittaṁ.


pli: Mā kho tvaṁ, ācariya, vimano ahosi.


pli: Na te deyyadhammo hāyissatī”ti.


pli: Atha kho jīvako komārabhacco seṭṭhibhariyāya sattavassikaṁ sīsābādhaṁ ekeneva natthukammena apakaḍḍhi.


pli: Atha kho seṭṭhibhariyā arogā samānā jīvakassa komārabhaccassa cattāri sahassāni pādāsi.


pli: Putto—


pli: “mātā me arogā ṭhitā”ti cattāri sahassāni pādāsi.


pli: Suṇisā—


pli: “sassu me arogā ṭhitā”ti cattāri sahassāni pādāsi.


pli: Seṭṭhi gahapati—


pli: “bhariyā me arogā ṭhitā”ti cattāri sahassāni pādāsi dāsañca dāsiñca assarathañca.


pli: Atha kho jīvako komārabhacco tāni soḷasasahassāni ādāya dāsañca dāsiñca assarathañca yena rājagahaṁ tena pakkāmi.


pli: Anupubbena yena rājagahaṁ yena abhayo rājakumāro tenupasaṅkami, upasaṅkamitvā abhayaṁ rājakumāraṁ etadavoca—


pli: “idaṁ me, deva, paṭhamakammaṁ soḷasasahassāni dāso ca dāsī ca assaratho ca.


pli: Paṭiggaṇhātu me devo posāvanikan”ti.


pli: “Alaṁ, bhaṇe jīvaka;


pli: tuyhameva hotu.


pli: Amhākaññeva antepure nivesanaṁ māpehī”ti.


pli: “Evaṁ, devā”ti kho jīvako komārabhacco abhayassa rājakumārassa paṭissutvā abhayassa rājakumārassa antepure nivesanaṁ māpesi.


pli: 3. Bimbisārarājavatthu


pli: Tena kho pana samayena rañño māgadhassa seniyassa bimbisārassa bhagandalābādho hoti.


pli: Sāṭakā lohitena makkhiyanti.


pli: Deviyo disvā uppaṇḍenti—


pli: “utunī dāni devo, pupphaṁ devassa uppannaṁ, na ciraṁ devo vijāyissatī”ti.


pli: Tena rājā maṅku hoti.


pli: Atha kho rājā māgadho seniyo bimbisāro abhayaṁ rājakumāraṁ etadavoca—


pli: “mayhaṁ kho, bhaṇe abhaya, tādiso ābādho, sāṭakā lohitena makkhiyanti, deviyo maṁ disvā uppaṇḍenti—


pli: ‘utunī dāni devo, pupphaṁ devassa uppannaṁ, na ciraṁ devo vijāyissatī’ti.


pli: Iṅgha, bhaṇe abhaya, tādisaṁ vejjaṁ jānāhi yo maṁ tikiccheyyā”ti.


pli: “Ayaṁ, deva, amhākaṁ jīvako vejjo taruṇo bhadrako.


pli: So devaṁ tikicchissatī”ti.


pli: “Tena hi, bhaṇe abhaya, jīvakaṁ vejjaṁ āṇāpehi;


pli: so maṁ tikicchissatī”ti.


pli: Atha kho abhayo rājakumāro jīvakaṁ komārabhaccaṁ āṇāpesi—


pli: “gaccha, bhaṇe jīvaka, rājānaṁ tikicchāhī”ti.


pli: “Evaṁ, devā”ti kho jīvako komārabhacco abhayassa rājakumārassa paṭissutvā nakhena bhesajjaṁ ādāya yena rājā māgadho seniyo bimbisāro tenupasaṅkami, upasaṅkamitvā rājānaṁ māgadhaṁ seniyaṁ bimbisāraṁ etadavoca—


pli: “ābādhaṁ te, deva, passāmā”ti.


pli: Atha kho jīvako komārabhacco rañño māgadhassa seniyassa bimbisārassa bhagandalābādhaṁ ekeneva ālepena apakaḍḍhi.


pli: Atha kho rājā māgadho seniyo bimbisāro arogo samāno pañca itthisatāni sabbālaṅkāraṁ bhūsāpetvā omuñcāpetvā puñjaṁ kārāpetvā jīvakaṁ komārabhaccaṁ etadavoca—


pli: “etaṁ, bhaṇe jīvaka, pañcannaṁ itthisatānaṁ sabbālaṅkāraṁ tuyhaṁ hotū”ti.


pli: “Alaṁ, deva, adhikāraṁ me devo saratū”ti.


pli: “Tena hi, bhaṇe jīvaka, maṁ upaṭṭhaha, itthāgārañca, buddhappamukhañca bhikkhusaṅghan”ti.


pli: “Evaṁ, devā”ti kho jīvako komārabhacco rañño māgadhassa seniyassa bimbisārassa paccassosi.


pli: 4. Rājagahaseṭṭhivatthu


pli: Tena kho pana samayena rājagahakassa seṭṭhissa sattavassiko sīsābādho hoti.


pli: Bahū mahantā mahantā disāpāmokkhā vejjā āgantvā nāsakkhiṁsu arogaṁ kātuṁ.


pli: Bahuṁ hiraññaṁ ādāya agamaṁsu.


pli: Api ca vejjehi paccakkhāto hoti.


pli: Ekacce vejjā evamāhaṁsu—


pli: “pañcamaṁ divasaṁ seṭṭhi gahapati kālaṁ karissatī”ti.


pli: “sattamaṁ divasaṁ seṭṭhi gahapati kālaṁ karissatī”ti.


pli: Atha kho rājagahakassa negamassa etadahosi—


pli: “ayaṁ kho seṭṭhi gahapati bahūpakāro rañño ceva negamassa ca.


pli: Api ca vejjehi paccakkhāto.


pli: ‘pañcamaṁ divasaṁ seṭṭhi gahapati kālaṁ karissatī’ti.


pli: ‘sattamaṁ divasaṁ seṭṭhi gahapati kālaṁ karissatī’ti.


pli: Ayañca rañño jīvako vejjo taruṇo bhadrako.


pli: Yannūna mayaṁ rājānaṁ jīvakaṁ vejjaṁ yāceyyāma seṭṭhiṁ gahapatiṁ tikicchitun”ti.


pli: Atha kho rājagahako negamo yena rājā māgadho seniyo bimbisāro tenupasaṅkami; upasaṅkamitvā rājānaṁ māgadhaṁ seniyaṁ bimbisāraṁ etadavoca—


pli: “ayaṁ, deva, seṭṭhi gahapati bahūpakāro devassa ceva negamassa ca;


pli: api ca vejjehi paccakkhāto.


pli: Sādhu devo jīvakaṁ vejjaṁ āṇāpetu seṭṭhiṁ gahapatiṁ tikicchitun”ti.


pli: Atha kho rājā māgadho seniyo bimbisāro jīvakaṁ komārabhaccaṁ āṇāpesi—


pli: “gaccha, bhaṇe jīvaka, seṭṭhiṁ gahapatiṁ tikicchāhī”ti.


pli: “Evaṁ, devā”ti kho jīvako komārabhacco rañño māgadhassa seniyassa bimbisārassa paṭissutvā yena seṭṭhi gahapati tenupasaṅkami; upasaṅkamitvā seṭṭhissa gahapatissa vikāraṁ sallakkhetvā seṭṭhiṁ gahapatiṁ etadavoca—


pli: “sace tvaṁ, gahapati, arogo bhaveyyāsi, kiṁ me assa deyyadhammo”ti?


pli: “Sabbaṁ sāpateyyañca te, ācariya, hotu, ahañca te dāso”ti.


pli: “Sakkhissasi pana tvaṁ, gahapati, ekena passena sattamāse nipajjitun”ti?


pli: “Sakkomahaṁ, ācariya, ekena passena sattamāse nipajjitun”ti.


pli: “Sakkhissasi pana tvaṁ, gahapati, dutiyena passena sattamāse nipajjitun”ti?


pli: “Sakkomahaṁ, ācariya, dutiyena passena sattamāse nipajjitun”ti.


pli: “Sakkhissasi pana tvaṁ, gahapati, uttāno sattamāse nipajjitun”ti?


pli: “Sakkomahaṁ, ācariya, uttāno sattamāse nipajjitun”ti.


pli: Atha kho jīvako komārabhacco seṭṭhiṁ gahapatiṁ mañcake nipātetvā mañcake sambandhitvā sīsacchaviṁ uppāṭetvā sibbiniṁ vināmetvā dve pāṇake nīharitvā mahājanassa dassesi—


pli: “passathayye, ime dve pāṇake, ekaṁ khuddakaṁ ekaṁ mahallakaṁ.


pli: Ye te ācariyā evamāhaṁsu—


pli: ‘pañcamaṁ divasaṁ seṭṭhi gahapati kālaṁ karissatī’ti—


pli: tehāyaṁ mahallako pāṇako diṭṭho.


pli: Pañcamaṁ divasaṁ seṭṭhissa gahapatissa matthaluṅgaṁ pariyādiyissati.


pli: Matthaluṅgassa pariyādānā seṭṭhi gahapati kālaṁ karissati.


pli: Sudiṭṭho tehi ācariyehi.


pli: ‘sattamaṁ divasaṁ seṭṭhi gahapati kālaṁ karissatī’ti—


pli: tehāyaṁ khuddako pāṇako diṭṭho.


pli: Sattamaṁ divasaṁ seṭṭhissa gahapatissa matthaluṅgaṁ pariyādiyissati.


pli: Sudiṭṭho tehi ācariyehī”ti.


pli: Sibbiniṁ sampaṭipāṭetvā sīsacchaviṁ sibbitvā ālepaṁ adāsi.


pli: Atha kho seṭṭhi gahapati sattāhassa accayena jīvakaṁ komārabhaccaṁ etadavoca—


pli: “nāhaṁ, ācariya, sakkomi ekena passena sattamāse nipajjitun”ti.


pli: “Nanu me tvaṁ, gahapati, paṭissuṇi—


pli: sakkomahaṁ, ācariya, ekena passena sattamāse nipajjitun”ti?


pli: “Saccāhaṁ, ācariya, paṭissuṇiṁ, apāhaṁ marissāmi, nāhaṁ sakkomi ekena passena sattamāse nipajjitun”ti.


pli: “Tena hi tvaṁ, gahapati, dutiyena passena sattamāse nipajjāhī”ti.


pli: “nāhaṁ, ācariya, sakkomi dutiyena passena sattamāse nipajjitun”ti.


pli: sakkomahaṁ, ācariya, dutiyena passena sattamāse nipajjitun”ti?


pli: “Saccāhaṁ, ācariya, paṭissuṇiṁ, apāhaṁ marissāmi, nāhaṁ, ācariya, sakkomi dutiyena passena sattamāse nipajjitun”ti.


pli: “Tena hi tvaṁ, gahapati, uttāno sattamāse nipajjāhī”ti.


pli: “nāhaṁ, ācariya, sakkomi uttāno sattamāse nipajjitun”ti.


pli: sakkomahaṁ, ācariya, uttāno sattamāse nipajjitun”ti?


pli: “Saccāhaṁ, ācariya, paṭissuṇiṁ, apāhaṁ marissāmi, nāhaṁ sakkomi uttāno sattamāse nipajjitun”ti.


pli: “Ahañce taṁ, gahapati, na vadeyyaṁ, ettakampi tvaṁ na nipajjeyyāsi, api ca paṭikacceva mayā ñāto—


pli: tīhi sattāhehi seṭṭhi gahapati arogo bhavissatīti.


pli: Uṭṭhehi, gahapati, arogosi.


pli: Jānāsi kiṁ me deyyadhammo”ti?


pli: “Sabbaṁ sāpateyyañca te, ācariya, hotu, ahañca te dāso”ti.


pli: “Alaṁ, gahapati, mā me tvaṁ sabbaṁ sāpateyyaṁ adāsi, mā ca me dāso.


pli: Rañño satasahassaṁ dehi, mayhaṁ satasahassan”ti.


pli: Atha kho seṭṭhi gahapati arogo samāno rañño satasahassaṁ adāsi, jīvakassa komārabhaccassa satasahassaṁ.


pli: 5. Seṭṭhiputtavatthu


pli: Tena kho pana samayena bārāṇaseyyakassa seṭṭhiputtassa mokkhacikāya kīḷantassa antagaṇṭhābādho hoti, yena yāgupi pītā na sammā pariṇāmaṁ gacchati, bhattampi bhuttaṁ na sammā pariṇāmaṁ gacchati, uccāropi passāvopi na paguṇo.


pli: So tena kiso hoti lūkho dubbaṇṇo uppaṇḍuppaṇḍukajāto dhamanisanthatagatto.


pli: Atha kho bārāṇaseyyakassa seṭṭhissa etadahosi—


pli: “mayhaṁ kho puttassa tādiso ābādho, yena yāgupi pītā na sammā pariṇāmaṁ gacchati, bhattampi bhuttaṁ na sammā pariṇāmaṁ gacchati, uccāropi passāvopi na paguṇo.


pli: So tena kiso lūkho dubbaṇṇo uppaṇḍuppaṇḍukajāto dhamanisanthatagatto.


pli: Yannūnāhaṁ rājagahaṁ gantvā rājānaṁ jīvakaṁ vejjaṁ yāceyyaṁ puttaṁ me tikicchitun”ti.


pli: Atha kho bārāṇaseyyako seṭṭhi rājagahaṁ gantvā yena rājā māgadho seniyo bimbisāro tenupasaṅkami, upasaṅkamitvā rājānaṁ māgadhaṁ seniyaṁ bimbisāraṁ etadavoca—


pli: “mayhaṁ kho, deva, puttassa tādiso ābādho, yena yāgupi pītā na sammā pariṇāmaṁ gacchati, bhattampi bhuttaṁ na sammā pariṇāmaṁ gacchati, uccāropi passāvopi na paguṇo.


pli: Sādhu devo jīvakaṁ vejjaṁ āṇāpetu puttaṁ me tikicchitun”ti.


pli: Atha kho rājā māgadho seniyo bimbisāro jīvakaṁ komārabhaccaṁ āṇāpesi—


pli: “gaccha, bhaṇe jīvaka, bārāṇasiṁ gantvā bārāṇaseyyakaṁ seṭṭhiputtaṁ tikicchāhī”ti.


pli: “Evaṁ, devā”ti kho jīvako komārabhacco rañño māgadhassa seniyassa bimbisārassa paṭissutvā bārāṇasiṁ gantvā yena bārāṇaseyyako seṭṭhiputto tenupasaṅkami, upasaṅkamitvā bārāṇaseyyakassa seṭṭhiputtassa vikāraṁ sallakkhetvā janaṁ ussāretvā tirokaraṇiyaṁ parikkhipitvā thambhe ubbandhitvā bhariyaṁ purato ṭhapetvā udaracchaviṁ uppāṭetvā antagaṇṭhiṁ nīharitvā bhariyāya dassesi—


pli: “passa te sāmikassa ābādhaṁ, iminā yāgupi pītā na sammā pariṇāmaṁ gacchati, bhattampi bhuttaṁ na sammā pariṇāmaṁ gacchati, uccāropi passāvopi na paguṇo;


pli: imināyaṁ kiso lūkho dubbaṇṇo uppaṇḍuppaṇḍukajāto dhamanisanthatagatto”ti.


pli: Antagaṇṭhiṁ viniveṭhetvā antāni paṭipavesetvā udaracchaviṁ sibbitvā ālepaṁ adāsi.


pli: Atha kho bārāṇaseyyako seṭṭhiputto nacirasseva arogo ahosi.


pli: Atha kho bārāṇaseyyako seṭṭhi—


pli: “putto me arogo ṭhito”ti jīvakassa komārabhaccassa soḷasasahassāni pādāsi.


pli: Atha kho jīvako komārabhacco tāni soḷasasahassāni ādāya punadeva rājagahaṁ paccāgañchi.


pli: 6. Pajjotarājavatthu


pli: Tena kho pana samayena rañño pajjotassa paṇḍurogābādho hoti.


pli: Bahū mahantā mahantā disāpāmokkhā vejjā āgantvā nāsakkhiṁsu arogaṁ kātuṁ.


pli: Bahuṁ hiraññaṁ ādāya agamaṁsu.


pli: Atha kho rājā pajjoto rañño māgadhassa seniyassa bimbisārassa santike dūtaṁ pāhesi—


pli: “mayhaṁ kho tādiso ābādho, sādhu devo jīvakaṁ vejjaṁ āṇāpetu, so maṁ tikicchissatī”ti.


pli: “gaccha, bhaṇe jīvaka;


pli: ujjeniṁ gantvā rājānaṁ pajjotaṁ tikicchāhī”ti.


pli: “Evaṁ, devā”ti kho jīvako komārabhacco rañño māgadhassa seniyassa bimbisārassa paṭissutvā ujjeniṁ gantvā yena rājā pajjoto tenupasaṅkami; upasaṅkamitvā rañño pajjotassa vikāraṁ sallakkhetvā rājānaṁ pajjotaṁ etadavoca—


pli: “sappiṁ dehi, sappiṁ, deva, nippacissāmi.


pli: Taṁ devo pivissatī”ti.


pli: “Alaṁ, bhaṇe jīvaka, yaṁ te sakkā vinā sappinā arogaṁ kātuṁ taṁ karohi.


pli: Jegucchaṁ me sappi, paṭikūlan”ti.


pli: Atha kho jīvakassa komārabhaccassa etadahosi—


pli: “imassa kho rañño tādiso ābādho, na sakkā vinā sappinā arogaṁ kātuṁ.


pli: Yannūnāhaṁ sappiṁ nippaceyyaṁ kasāvavaṇṇaṁ kasāvagandhaṁ kasāvarasan”ti.


pli: Atha kho jīvako komārabhacco nānābhesajjehi sappiṁ nippaci kasāvavaṇṇaṁ kasāvagandhaṁ kasāvarasaṁ.


pli: “imassa kho rañño sappi pītaṁ pariṇāmentaṁ uddekaṁ dassati.


pli: Caṇḍoyaṁ rājā ghātāpeyyāpi maṁ.


pli: Yannūnāhaṁ paṭikacceva āpuccheyyan”ti.


pli: Atha kho jīvako komārabhacco yena rājā pajjoto tenupasaṅkami, upasaṅkamitvā rājānaṁ pajjotaṁ etadavoca—


pli: “mayaṁ kho, deva, vejjā nāma tādisena muhuttena mūlāni uddharāma bhesajjāni saṁharāma.


pli: Sādhu devo vāhanāgāresu ca dvāresu ca āṇāpetu—


pli: yena vāhanena jīvako icchati tena vāhanena gacchatu, yena dvārena icchati tena dvārena gacchatu, yaṁ kālaṁ icchati taṁ kālaṁ gacchatu, yaṁ kālaṁ icchati taṁ kālaṁ pavisatū”ti.


pli: Atha kho rājā pajjoto vāhanāgāresu ca dvāresu ca āṇāpesi—


pli: “yena vāhanena jīvako icchati tena vāhanena gacchatu, yena dvārena icchati tena dvārena gacchatu, yaṁ kālaṁ icchati taṁ kālaṁ gacchatu, yaṁ kālaṁ icchati taṁ kālaṁ pavisatū”ti.


pli: Tena kho pana samayena rañño pajjotassa bhaddavatikā nāma hatthinikā paññāsayojanikā hoti.


pli: Atha kho jīvako komārabhacco rañño pajjotassa sappiṁ upanāmesi—


pli: “kasāvaṁ devo pivatū”ti.


pli: Atha kho jīvako komārabhacco rājānaṁ pajjotaṁ sappiṁ pāyetvā hatthisālaṁ gantvā bhaddavatikāya hatthinikāya nagaramhā nippati.


pli: Atha kho rañño pajjotassa taṁ sappi pītaṁ pariṇāmentaṁ uddekaṁ adāsi.


pli: Atha kho rājā pajjoto manusse etadavoca—


pli: “duṭṭhena, bhaṇe, jīvakena sappiṁ pāyitomhi.


pli: Tena hi, bhaṇe, jīvakaṁ vejjaṁ vicinathā”ti.


pli: “Bhaddavatikāya, deva, hatthinikāya nagaramhā nippatito”ti.


pli: Tena kho pana samayena rañño pajjotassa kāko nāma dāso saṭṭhiyojaniko hoti, amanussena paṭicca jāto.


pli: Atha kho rājā pajjoto kākaṁ dāsaṁ āṇāpesi—


pli: “gaccha, bhaṇe kāka, jīvakaṁ vejjaṁ nivattehi—


pli: rājā taṁ, ācariya, nivattāpetīti.


pli: Ete kho, bhaṇe kāka, vejjā nāma bahumāyā.


pli: Mā cassa kiñci paṭiggahesī”ti.


pli: Atha kho kāko dāso jīvakaṁ komārabhaccaṁ antarāmagge kosambiyaṁ sambhāvesi pātarāsaṁ karontaṁ.


pli: Atha kho kāko dāso jīvakaṁ komārabhaccaṁ etadavoca—


pli: “rājā taṁ, ācariya, nivattāpetī”ti.


pli: “Āgamehi, bhaṇe kāka, yāva bhuñjāma.


pli: Handa, bhaṇe kāka, bhuñjassū”ti.


pli: “Alaṁ, ācariya, raññāmhi āṇatto—


pli: ete kho, bhaṇe kāka, vejjā nāma bahumāyā, mā cassa kiñci paṭiggahesī”ti.


pli: Tena kho pana samayena jīvako komārabhacco nakhena bhesajjaṁ olumpetvā āmalakañca khādati pānīyañca pivati.


pli: Atha kho jīvako komārabhacco kākaṁ dāsaṁ etadavoca—


pli: “handa, bhaṇe kāka, āmalakañca khāda pānīyañca pivassū”ti.


pli: Atha kho kāko dāso—


pli: “ayaṁ kho vejjo āmalakañca khādati pānīyañca pivati, na arahati kiñci pāpakaṁ hotun”ti—


pli: upaḍḍhāmalakañca khādi pānīyañca apāyi.


pli: Tassa taṁ upaḍḍhāmalakaṁ khāditaṁ tattheva nicchāresi.


pli: “atthi me, ācariya, jīvitan”ti?


pli: “Mā, bhaṇe kāka, bhāyi, tvañceva arogo bhavissasi rājā ca.


pli: Caṇḍo so rājā ghātāpeyyāpi maṁ, tenāhaṁ na nivattāmī”ti


pli: bhaddavatikaṁ hatthinikaṁ kākassa niyyādetvā yena rājagahaṁ tena pakkāmi.


pli: Anupubbena yena rājā māgadho seniyo bimbisāro tenupasaṅkami; upasaṅkamitvā rañño māgadhassa seniyassa bimbisārassa etamatthaṁ ārocesi.


pli: “Suṭṭhu, bhaṇe jīvaka, akāsi yampi na nivatto, caṇḍo so rājā ghātāpeyyāpi tan”ti.


pli: Atha kho rājā pajjoto arogo samāno jīvakassa komārabhaccassa santike dūtaṁ pāhesi—


pli: “āgacchatu jīvako, varaṁ dassāmī”ti.


pli: “Alaṁ, ayyo, adhikāraṁ me devo saratū”ti.


pli: 7. Siveyyakadussayugakathā


pli: Tena kho pana samayena rañño pajjotassa siveyyakaṁ dussayugaṁ uppannaṁ hoti—


pli: bahūnaṁ dussānaṁ bahūnaṁ dussayugānaṁ bahūnaṁ dussayugasatānaṁ bahūnaṁ dussayugasahassānaṁ bahūnaṁ dussayugasatasahassānaṁ aggañca seṭṭhañca mokkhañca uttamañca pavarañca.


pli: Atha kho rājā pajjoto taṁ siveyyakaṁ dussayugaṁ jīvakassa komārabhaccassa pāhesi.


pli: Atha kho jīvakassa komārabhaccassa etadahosi—


pli: “idaṁ kho me siveyyakaṁ dussayugaṁ raññā pajjotena pahitaṁ—


pli: Nayidaṁ añño koci paccārahati aññatra tena bhagavatā arahatā sammāsambuddhena, raññā vā māgadhena seniyena bimbisārenā”ti.


pli: 8. Samattiṁsavirecanakathā


pli: Tena kho pana samayena bhagavato kāyo dosābhisanno hoti.


pli: Atha kho bhagavā āyasmantaṁ ānandaṁ āmantesi—


pli: “dosābhisanno kho, ānanda, tathāgatassa kāyo.


pli: Icchati tathāgato virecanaṁ pātun”ti.


pli: Atha kho āyasmā ānando yena jīvako komārabhacco tenupasaṅkami; upasaṅkamitvā jīvakaṁ komārabhaccaṁ etadavoca—


pli: “dosābhisanno kho, āvuso jīvaka, tathāgatassa kāyo.


pli: “Tena hi, bhante ānanda, bhagavato kāyaṁ katipāhaṁ sinehethā”ti.


pli: Atha kho āyasmā ānando bhagavato kāyaṁ katipāhaṁ sinehetvā yena jīvako komārabhacco tenupasaṅkami; upasaṅkamitvā jīvakaṁ komārabhaccaṁ etadavoca—


pli: “siniddho kho, āvuso jīvaka, tathāgatassa kāyo.


pli: Yassadāni kālaṁ maññasī”ti.


pli: “na kho metaṁ patirūpaṁ yohaṁ bhagavato oḷārikaṁ virecanaṁ dadeyyan”ti.


pli: Tīṇi uppalahatthāni nānābhesajjehi paribhāvetvā yena bhagavā tenupasaṅkami, upasaṅkamitvā ekaṁ uppalahatthaṁ bhagavato upanāmesi—


pli: “imaṁ, bhante, bhagavā paṭhamaṁ uppalahatthaṁ upasiṅghatu.


pli: Idaṁ bhagavantaṁ dasakkhattuṁ virecessatī”ti.


pli: Dutiyaṁ uppalahatthaṁ bhagavato upanāmesi—


pli: “imaṁ, bhante, bhagavā dutiyaṁ uppalahatthaṁ upasiṅghatu.


pli: Tatiyaṁ uppalahatthaṁ bhagavato upanāmesi—


pli: “imaṁ, bhante, bhagavā tatiyaṁ uppalahatthaṁ upasiṅghatu.


pli: Evaṁ bhagavato samattiṁsāya virecanaṁ bhavissatīti.


pli: Atha kho jīvako komārabhacco bhagavato samattiṁsāya virecanaṁ datvā bhagavantaṁ abhivādetvā padakkhiṇaṁ katvā pakkāmi.


pli: Atha kho jīvakassa komārabhaccassa bahi dvārakoṭṭhakā nikkhantassa etadahosi—


pli: “mayā kho bhagavato samattiṁsāya virecanaṁ dinnaṁ.


pli: Dosābhisanno tathāgatassa kāyo.


pli: Na bhagavantaṁ samattiṁsakkhattuṁ virecessati, ekūnattiṁsakkhattuṁ bhagavantaṁ virecessati.


pli: Api ca bhagavā viritto nahāyissati.


pli: Nahātaṁ bhagavantaṁ sakiṁ virecessati.


pli: Evaṁ bhagavato samattiṁsāya virecanaṁ bhavissatī”ti.


pli: Atha kho bhagavā jīvakassa komārabhaccassa cetasā cetoparivitakkamaññāya āyasmantaṁ ānandaṁ āmantesi—


pli: “idhānanda, jīvakassa komārabhaccassa bahi dvārakoṭṭhakā nikkhantassa etadahosi—


pli: ‘mayā kho bhagavato samattiṁsāya virecanaṁ dinnaṁ.


pli: Na bhagavantaṁ samatiṁsakkhattuṁ virecessati, ekūnattiṁsakkhattuṁ bhagavantaṁ virecessati.


pli: Evaṁ bhagavato samattiṁsāya virecanaṁ bhavissatī’ti.


pli: Tena hānanda, uṇhodakaṁ paṭiyādehī”ti.


pli: “Evaṁ, bhante”ti kho āyasmā ānando bhagavato paṭissuṇitvā uṇhodakaṁ paṭiyādesi.


pli: Atha kho jīvako komārabhacco yena bhagavā tenupasaṅkami, upasaṅkamitvā bhagavantaṁ abhivādetvā ekamantaṁ nisīdi.


pli: Ekamantaṁ nisinno kho jīvako komārabhacco bhagavantaṁ etadavoca—


pli: “viritto, bhante, bhagavā”ti?


pli: “Virittomhi, jīvakā”ti.


pli: “Idha mayhaṁ, bhante, bahi dvārakoṭṭhakā nikkhantassa etadahosi—


pli: Dosābhisanno tathāgatassa kāyo.


pli: Na bhagavantaṁ samattiṁsakkhattuṁ virecessati, ekūnattiṁsakkhattuṁ bhagavantaṁ virecessati.


pli: Api ca bhagavā viritto nahāyissati.


pli: Nahātaṁ bhagavantaṁ sakiṁ virecessati.


pli: Nahāyatu, bhante, bhagavā, nahāyatu sugato”ti.


pli: Atha kho bhagavā uṇhodakaṁ nahāyi.


pli: Nahātaṁ bhagavantaṁ sakiṁ virecesi.


pli: Evaṁ bhagavato samattiṁsāya virecanaṁ ahosi.


pli: Atha kho jīvako komārabhacco bhagavantaṁ etadavoca—


pli: “yāva, bhante, bhagavato kāyo pakatatto hoti, alaṁ yūsapiṇḍapātenā”ti.


pli: 9. Varayācanākathā


pli: Atha kho bhagavato kāyo nacirasseva pakatatto ahosi.


pli: Atha kho jīvako komārabhacco taṁ siveyyakaṁ dussayugaṁ ādāya yena bhagavā tenupasaṅkami, upasaṅkamitvā bhagavantaṁ abhivādetvā ekamantaṁ nisīdi.


pli: Ekamantaṁ nisinno kho jīvako komārabhacco bhagavantaṁ etadavoca—


pli: “ekāhaṁ, bhante, bhagavantaṁ varaṁ yācāmī”ti.


pli: “Atikkantavarā kho, jīvaka, tathāgatā”ti.


pli: “Yañca, bhante, kappati yañca anavajjan”ti.


pli: “Vadehi, jīvakā”ti.


pli: “Bhagavā, bhante, paṁsukūliko, bhikkhusaṅgho ca.


pli: Idaṁ me, bhante, siveyyakaṁ dussayugaṁ raññā pajjotena pahitaṁ—


pli: bahūnaṁ dussānaṁ bahūnaṁ dussayugānaṁ bahūnaṁ dussayugasatānaṁ bahūnaṁ dussayugasahassānaṁ bahūnaṁ dussayugasatasahassānaṁ aggañca seṭṭhañca mokkhañca uttamañca pavarañca.


pli: Paṭiggaṇhātu me, bhante, bhagavā siveyyakaṁ dussayugaṁ;


pli: bhikkhusaṅghassa ca gahapaticīvaraṁ anujānātū”ti.


pli: Paṭiggahesi bhagavā siveyyakaṁ dussayugaṁ.


pli: Atha kho bhagavā jīvakaṁ komārabhaccaṁ dhammiyā kathāya sandassesi samādapesi samuttejesi sampahaṁsesi.


pli: Atha kho jīvako komārabhacco bhagavatā dhammiyā kathāya sandassito samādapito samuttejito sampahaṁsito uṭṭhāyāsanā bhagavantaṁ abhivādetvā padakkhiṇaṁ katvā pakkāmi.


pli: Atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “anujānāmi, bhikkhave, gahapaticīvaraṁ.


pli: Yo icchati, paṁsukūliko hotu.


pli: Yo icchati, gahapaticīvaraṁ sādiyatu.


pli: Itarītarenapāhaṁ, bhikkhave, santuṭṭhiṁ vaṇṇemī”ti.


pli: Assosuṁ kho rājagahe manussā—


pli: “bhagavatā kira bhikkhūnaṁ gahapaticīvaraṁ anuññātan”ti.


pli: Te ca manussā haṭṭhā ahesuṁ udaggā—


pli: “idāni kho mayaṁ dānāni dassāma puññāni karissāma, yato bhagavatā bhikkhūnaṁ gahapaticīvaraṁ anuññātan”ti.


pli: Ekāheneva rājagahe bahūni cīvarasahassāni uppajjiṁsu.


pli: Assosuṁ kho jānapadā manussā—


pli: Janapadepi ekāheneva bahūni cīvarasahassāni uppajjiṁsu.


pli: Tena kho pana samayena saṅghassa pāvāro uppanno hoti.


pli: Bhagavato etamatthaṁ ārocesuṁ.


pli: “Anujānāmi, bhikkhave, pāvāran”ti.


pli: Koseyyapāvāro uppanno hoti.


pli: Kojavaṁ uppannaṁ hoti.


pli: “Anujānāmi, bhikkhave, kojavan”ti.


pli: Paṭhamabhāṇavāro niṭṭhito.


pli: 10. Kambalānujānanādikathā


pli: Tena kho pana samayena kāsirājā jīvakassa komārabhaccassa aḍḍhakāsikaṁ kambalaṁ pāhesi upaḍḍhakāsinaṁ khamamānaṁ.


pli: Atha kho jīvako komārabhacco taṁ aḍḍhakāsikaṁ kambalaṁ ādāya yena bhagavā tenupasaṅkami, upasaṅkamitvā bhagavantaṁ abhivādetvā ekamantaṁ nisīdi.


pli: Ekamantaṁ nisinno kho jīvako komārabhacco bhagavantaṁ etadavoca—


pli: “ayaṁ me, bhante, aḍḍhakāsiko kambalo kāsiraññā pahito upaḍḍhakāsinaṁ khamamāno.


pli: Paṭiggaṇhātu me, bhante, bhagavā kambalaṁ, yaṁ mamassa dīgharattaṁ hitāya sukhāyā”ti.


pli: Paṭiggahesi bhagavā kambalaṁ.


pli: Atha kho bhagavā jīvakaṁ komārabhaccaṁ dhammiyā kathāya sandassesi …pe…


pli: padakkhiṇaṁ katvā pakkāmi.


pli: Atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “anujānāmi, bhikkhave, kambalan”ti.


pli: Tena kho pana samayena saṅghassa uccāvacāni cīvarāni uppannāni honti.


pli: Atha kho bhikkhūnaṁ etadahosi—


pli: “kiṁ nu kho bhagavatā cīvaraṁ anuññātaṁ, kiṁ ananuññātan”ti?


pli: Bhagavato etamatthaṁ ārocesuṁ.


pli: “Anujānāmi, bhikkhave, cha cīvarāni—


pli: khomaṁ kappāsikaṁ koseyyaṁ kambalaṁ sāṇaṁ bhaṅgan”ti.


pli: Tena kho pana samayena ye te bhikkhū gahapaticīvaraṁ sādiyanti te kukkuccāyantā paṁsukūlaṁ na sādiyanti—


pli: “ekaṁyeva bhagavatā cīvaraṁ anuññātaṁ, na dve”ti.


pli: “Anujānāmi, bhikkhave, gahapaticīvaraṁ sādiyantena paṁsukūlampi sādiyituṁ;


pli: tadubhayenapāhaṁ, bhikkhave, santuṭṭhiṁ vaṇṇemī”ti.


pli: 11. Paṁsukūlapariyesanakathā


pli: Tena kho pana samayena sambahulā bhikkhū kosalesu janapade addhānamaggappaṭipannā honti.


pli: Ekacce bhikkhū susānaṁ okkamiṁsu paṁsukūlāya, ekacce bhikkhū nāgamesuṁ.


pli: Ye te bhikkhū susānaṁ okkamiṁsu paṁsukūlāya te paṁsukūlāni labhiṁsu.


pli: Ye te bhikkhū nāgamesuṁ te evamāhaṁsu—


pli: “amhākampi, āvuso, bhāgaṁ dethā”ti.


pli: Te evamāhaṁsu—


pli: “na mayaṁ, āvuso, tumhākaṁ bhāgaṁ dassāma.


pli: Kissa tumhe nāgamitthā”ti?


pli: “Anujānāmi, bhikkhave, nāgamentānaṁ nākāmā bhāgaṁ dātun”ti.


pli: Ekacce bhikkhū susānaṁ okkamiṁsu paṁsukūlāya, ekacce bhikkhū āgamesuṁ.


pli: Ye te bhikkhū āgamesuṁ te evamāhaṁsu—


pli: Kissa tumhe na okkamitthā”ti?


pli: Bhagavato etamatthaṁ ārocesuṁ.


pli: “Anujānāmi, bhikkhave, āgamentānaṁ akāmā bhāgaṁ dātun”ti.


pli: Ekacce bhikkhū paṭhamaṁ susānaṁ okkamiṁsu paṁsukūlāya, ekacce bhikkhū pacchā okkamiṁsu.


pli: Ye te bhikkhū paṭhamaṁ susānaṁ okkamiṁsu paṁsukūlāya te paṁsukūlāni labhiṁsu.


pli: Ye te bhikkhū pacchā okkamiṁsu te na labhiṁsu.


pli: Kissa tumhe pacchā okkamitthā”ti?


pli: “Anujānāmi, bhikkhave, pacchā okkantānaṁ nākāmā bhāgaṁ dātun”ti.


pli: Tena kho pana samayena sambahulā bhikkhū kosalesu janapade addhānamaggappaṭipannā honti.


pli: Te sadisā susānaṁ okkamiṁsu paṁsukūlāya.


pli: Ekacce bhikkhū paṁsukūlāni labhiṁsu, ekacce bhikkhū na labhiṁsu.


pli: Ye te bhikkhū na labhiṁsu, te evamāhaṁsu—


pli: “amhākampi, āvuso, bhāgaṁ dethā”ti.


pli: Te evamāhaṁsu—


pli: “na mayaṁ, āvuso, tumhākaṁ bhāgaṁ dassāma.


pli: Kissa tumhe na labhitthā”ti?


pli: “Anujānāmi, bhikkhave, sadisānaṁ okkantānaṁ akāmā bhāgaṁ dātun”ti.


pli: Te katikaṁ katvā susānaṁ okkamiṁsu paṁsukūlāya.


pli: Ye te bhikkhū na labhiṁsu te evamāhaṁsu—


pli: Bhagavato etamatthaṁ ārocesuṁ.


pli: “Anujānāmi, bhikkhave, katikaṁ katvā okkantānaṁ akāmā bhāgaṁ dātun”ti.


pli: 12. Cīvarapaṭiggāhakasammutikathā


pli: Tena kho pana samayena manussā cīvaraṁ ādāya ārāmaṁ āgacchanti.


pli: Te paṭiggāhakaṁ alabhamānā paṭiharanti.


pli: Cīvaraṁ parittaṁ uppajjati.


pli: “Anujānāmi, bhikkhave, pañcahaṅgehi samannāgataṁ bhikkhuṁ cīvarapaṭiggāhakaṁ sammannituṁ—


pli: yo na chandāgatiṁ gaccheyya, na dosāgatiṁ gaccheyya, na mohāgatiṁ gaccheyya, na bhayāgatiṁ gaccheyya, gahitāgahitañca jāneyya.


pli: Evañca pana, bhikkhave, sammannitabbo.


pli: Paṭhamaṁ bhikkhu yācitabbo;


pli: yācitvā byattena bhikkhunā paṭibalena saṅgho ñāpetabbo—


pli: ‘Suṇātu me, bhante, saṅgho.


pli: Yadi saṅghassa pattakallaṁ saṅgho itthannāmaṁ bhikkhuṁ cīvarapaṭiggāhakaṁ sammanneyya.


pli: Esā ñatti.


pli: Suṇātu me, bhante, saṅgho.


pli: Saṅgho itthannāmaṁ bhikkhuṁ cīvarapaṭiggāhakaṁ sammannati.


pli: Yassāyasmato khamati itthannāmassa bhikkhuno cīvarapaṭiggāhakassa sammuti, so tuṇhassa;


pli: yassa nakkhamati, so bhāseyya.


pli: Sammato saṅghena itthannāmo bhikkhu cīvarapaṭiggāhako.


pli: Khamati saṅghassa, tasmā tuṇhī, evametaṁ dhārayāmī’”ti.


pli: Tena kho pana samayena cīvarapaṭiggāhakā bhikkhū cīvaraṁ paṭiggahetvā tattheva ujjhitvā pakkamanti.


pli: Cīvaraṁ nassati.


pli: Bhagavato etamatthaṁ ārocesuṁ.


pli: “Anujānāmi, bhikkhave, pañcahaṅgehi samannāgataṁ bhikkhuṁ cīvaranidahakaṁ sammannituṁ—


pli: yo na chandāgatiṁ gaccheyya, na dosāgatiṁ gaccheyya, na mohāgatiṁ gaccheyya, na bhayāgatiṁ gaccheyya, nihitānihitañca jāneyya.


pli: Evañca pana, bhikkhave, sammannitabbo.


pli: Paṭhamaṁ bhikkhu yācitabbo;


pli: yācitvā byattena bhikkhunā paṭibalena saṅgho ñāpetabbo—


pli: ‘Suṇātu me, bhante, saṅgho.


pli: Yadi saṅghassa pattakallaṁ, saṅgho itthannāmaṁ bhikkhuṁ cīvaranidahakaṁ sammanneyya.


pli: Esā ñatti.


pli: Suṇātu me, bhante, saṅgho.


pli: Saṅgho itthannāmaṁ bhikkhuṁ cīvaranidahakaṁ sammannati.


pli: Yassāyasmato khamati itthannāmassa bhikkhuno cīvaranidahakassa sammuti, so tuṇhassa;


pli: yassa nakkhamati, so bhāseyya.


pli: Sammato saṅghena itthannāmo bhikkhu cīvaranidahako.


pli: Khamati saṅghassa, tasmā tuṇhī, evametaṁ dhārayāmī’”ti.


pli: 13. Bhaṇḍāgārasammutiādikathā


pli: Tena kho pana samayena cīvaranidahako bhikkhu maṇḍapepi rukkhamūlepi nibbakosepi cīvaraṁ nidahati, undūrehipi upacikāhipi khajjanti.


pli: Bhagavato etamatthaṁ ārocesuṁ.


pli: “Anujānāmi, bhikkhave, bhaṇḍāgāraṁ sammannituṁ, yaṁ saṅgho ākaṅkhati vihāraṁ vā aḍḍhayogaṁ vā pāsādaṁ vā hammiyaṁ vā guhaṁ vā.


pli: Byattena bhikkhunā paṭibalena saṅgho ñāpetabbo—


pli: Yadi saṅghassa pattakallaṁ, saṅgho itthannāmaṁ vihāraṁ bhaṇḍāgāraṁ sammanneyya.


pli: Saṅgho itthannāmaṁ vihāraṁ bhaṇḍāgāraṁ sammannati.


pli: Yassāyasmato khamati itthannāmassa vihārassa bhaṇḍāgārassa sammuti, so tuṇhassa;


pli: Sammato saṅghena itthannāmo vihāro bhaṇḍāgāraṁ.


pli: Tena kho pana samayena saṅghassa bhaṇḍāgāre cīvaraṁ aguttaṁ hoti.


pli: “Anujānāmi, bhikkhave, pañcahaṅgehi samannāgataṁ bhikkhuṁ bhaṇḍāgārikaṁ sammannituṁ—yo na chandāgatiṁ gaccheyya, na dosāgatiṁ gaccheyya, na mohāgatiṁ gaccheyya, na bhayāgatiṁ gaccheyya, guttāguttañca jāneyya.


pli: Evañca pana, bhikkhave, sammannitabbo.


pli: Paṭhamaṁ bhikkhu yācitabbo;


pli: yācitvā byattena bhikkhunā paṭibalena saṅgho ñāpetabbo—


pli: ‘Suṇātu me, bhante, saṅgho.


pli: Yadi saṅghassa pattakallaṁ, saṅgho itthannāmaṁ bhikkhuṁ bhaṇḍāgārikaṁ sammanneyya.


pli: Esā ñatti.


pli: Suṇātu me, bhante, saṅgho.


pli: Saṅgho itthannāmaṁ bhikkhuṁ bhaṇḍāgārikaṁ sammannati.


pli: Yassāyasmato khamati itthannāmassa bhikkhuno bhaṇḍāgārikassa sammuti, so tuṇhassa;


pli: yassa nakkhamati, so bhāseyya.


pli: Sammato saṅghena itthannāmo bhikkhu bhaṇḍāgāriko.


pli: Khamati saṅghassa, tasmā tuṇhī, evametaṁ dhārayāmī’”ti.


pli: Tena kho pana samayena chabbaggiyā bhikkhū bhaṇḍāgārikaṁ vuṭṭhāpenti.


pli: Bhagavato etamatthaṁ ārocesuṁ.


pli: “Na, bhikkhave, bhaṇḍāgāriko vuṭṭhāpetabbo.


pli: Yo vuṭṭhāpeyya, āpatti dukkaṭassā”ti.


pli: Tena kho pana samayena saṅghassa bhaṇḍāgāre cīvaraṁ ussannaṁ hoti.


pli: “Anujānāmi, bhikkhave, sammukhībhūtena saṅghena bhājetun”ti.


pli: Tena kho pana samayena saṅgho cīvaraṁ bhājento kolāhalaṁ akāsi.


pli: “Anujānāmi, bhikkhave, pañcahaṅgehi samannāgataṁ bhikkhuṁ cīvarabhājakaṁ sammannituṁ—


pli: yo na chandāgatiṁ gaccheyya, na dosāgatiṁ gaccheyya, na mohāgatiṁ gaccheyya, na bhayāgatiṁ gaccheyya, bhājitābhājitañca jāneyya.


pli: Evañca pana, bhikkhave, sammannitabbo.


pli: Paṭhamaṁ bhikkhu yācitabbo;


pli: yācitvā byattena bhikkhunā paṭibalena saṅgho ñāpetabbo—


pli: ‘Suṇātu me, bhante, saṅgho.


pli: Yadi saṅghassa pattakallaṁ, saṅgho itthannāmaṁ bhikkhuṁ cīvarabhājakaṁ sammanneyya.


pli: Esā ñatti.


pli: Suṇātu me, bhante, saṅgho.


pli: Saṅgho itthannāmaṁ bhikkhuṁ cīvarabhājakaṁ sammannati.


pli: Yassāyasmato khamati itthannāmassa bhikkhuno cīvarabhājakassa sammuti, so tuṇhassa;


pli: yassa nakkhamati, so bhāseyya.


pli: Sammato saṅghena itthannāmo bhikkhu cīvarabhājako.


pli: Khamati saṅghassa, tasmā tuṇhī, evametaṁ dhārayāmī’”ti.


pli: Atha kho cīvarabhājakānaṁ bhikkhūnaṁ etadahosi—


pli: “kathaṁ nu kho cīvaraṁ bhājetabban”ti?


pli: Bhagavato etamatthaṁ ārocesuṁ.


pli: “Anujānāmi, bhikkhave, paṭhamaṁ uccinitvā tulayitvā vaṇṇāvaṇṇaṁ katvā bhikkhū gaṇetvā vaggaṁ bandhitvā cīvarapaṭivīsaṁ ṭhapetun”ti.


pli: “kathaṁ nu kho sāmaṇerānaṁ cīvarapaṭivīso dātabbo”ti?


pli: “Anujānāmi, bhikkhave, sāmaṇerānaṁ upaḍḍhapaṭivīsaṁ dātun”ti.


pli: Tena kho pana samayena aññataro bhikkhu sakena bhāgena uttaritukāmo hoti.


pli: “Anujānāmi, bhikkhave, uttarantassa sakaṁ bhāgaṁ dātun”ti.


pli: Tena kho pana samayena aññataro bhikkhu atirekabhāgena uttaritukāmo hoti.


pli: “Anujānāmi, bhikkhave, anukkhepe dinne atirekabhāgaṁ dātun”ti.


pli: “kathaṁ nu kho cīvarapaṭivīso dātabbo, āgatapaṭipāṭiyā nu kho udāhu yathāvuḍḍhan”ti?


pli: “Anujānāmi, bhikkhave, vikalake tosetvā kusapātaṁ kātun”ti.


pli: 14. Cīvararajanakathā


pli: Tena kho pana samayena bhikkhū chakaṇenapi paṇḍumattikāyapi cīvaraṁ rajanti.


pli: Cīvaraṁ dubbaṇṇaṁ hoti.


pli: “Anujānāmi, bhikkhave, cha rajanāni—


pli: mūlarajanaṁ, khandharajanaṁ, tacarajanaṁ, pattarajanaṁ, puppharajanaṁ, phalarajanan”ti.


pli: Tena kho pana samayena bhikkhū sītudakāya cīvaraṁ rajanti.


pli: Cīvaraṁ duggandhaṁ hoti.


pli: Bhagavato etamatthaṁ ārocesuṁ.


pli: “Anujānāmi, bhikkhave, rajanaṁ pacituṁ cullaṁ rajanakumbhin”ti.


pli: Rajanaṁ uttariyati.


pli: “Anujānāmi, bhikkhave, uttarāḷumpaṁ bandhitun”ti.


pli: Tena kho pana samayena bhikkhū na jānanti rajanaṁ pakkaṁ vā apakkaṁ vā.


pli: “Anujānāmi, bhikkhave, udake vā nakhapiṭṭhikāya vā thevakaṁ dātun”ti.


pli: Tena kho pana samayena bhikkhū rajanaṁ oropentā kumbhiṁ āviñchanti.


pli: Kumbhī bhijjati.


pli: “Anujānāmi, bhikkhave, rajanuḷuṅkaṁ daṇḍakathālakan”ti.


pli: Tena kho pana samayena bhikkhūnaṁ rajanabhājanaṁ na saṁvijjati.


pli: “Anujānāmi, bhikkhave, rajanakolambaṁ rajanaghaṭan”ti.


pli: Tena kho pana samayena bhikkhū pātiyāpi pattepi cīvaraṁ omaddanti.


pli: Cīvaraṁ paribhijjati.


pli: Tena kho pana samayena bhikkhū chamāya cīvaraṁ pattharanti.


pli: Cīvaraṁ paṁsukitaṁ hoti.


pli: Tiṇasanthārako upacikāhi khajjati.


pli: “Anujānāmi, bhikkhave, cīvaravaṁsaṁ cīvararajjun”ti.


pli: Majjhena laggenti.


pli: Rajanaṁ ubhato galati.


pli: Bhagavato etamatthaṁ ārocesuṁ.


pli: “Anujānāmi, bhikkhave, kaṇṇe bandhitun”ti.


pli: Kaṇṇo jīrati.


pli: Rajanaṁ ekato galati.


pli: “Anujānāmi, bhikkhave, samparivattakaṁ samparivattakaṁ rajetuṁ, na ca acchinne theve pakkamitun”ti.


pli: Tena kho pana samayena cīvaraṁ patthinnaṁ hoti.


pli: “Anujānāmi, bhikkhave, udake osāretun”ti.


pli: Tena kho pana samayena cīvaraṁ pharusaṁ hoti.


pli: “Anujānāmi, bhikkhave, pāṇinā ākoṭetun”ti.


pli: Tena kho pana samayena bhikkhū acchinnakāni cīvarāni dhārenti dantakāsāvāni.


pli: Manussā ujjhāyanti khiyyanti vipācenti—


pli: “seyyathāpi nāma gihī kāmabhogino”ti.


pli: “Na, bhikkhave, acchinnakāni cīvarāni dhāretabbāni.


pli: Yo dhāreyya, āpatti dukkaṭassā”ti.


pli: 15. Chinnakacīvarānujānana


pli: Atha kho bhagavā rājagahe yathābhirantaṁ viharitvā yena dakkhiṇāgiri tena cārikaṁ pakkāmi.


pli: Addasā kho bhagavā magadhakhettaṁ acchibaddhaṁ pāḷibaddhaṁ mariyādabaddhaṁ siṅghāṭakabaddhaṁ, disvāna āyasmantaṁ ānandaṁ āmantesi—


pli: “passasi no tvaṁ, ānanda, magadhakhettaṁ acchibaddhaṁ pāḷibaddhaṁ mariyādabaddhaṁ siṅghāṭakabaddhan”ti?


pli: “Evaṁ, bhante”ti.


pli: “Ussahasi tvaṁ, ānanda, bhikkhūnaṁ evarūpāni cīvarāni saṁvidahitun”ti?


pli: “Ussahāmi, bhagavā”ti.


pli: Atha kho bhagavā dakkhiṇāgirismiṁ yathābhirantaṁ viharitvā punadeva rājagahaṁ paccāgañchi.


pli: Atha kho āyasmā ānando sambahulānaṁ bhikkhūnaṁ cīvarāni saṁvidahitvā yena bhagavā tenupasaṅkami; upasaṅkamitvā bhagavantaṁ etadavoca—


pli: “passatu me, bhante, bhagavā cīvarāni saṁvidahitānī”ti.


pli: Atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “paṇḍito, bhikkhave, ānando; mahāpañño, bhikkhave, ānando; yatra hi nāma mayā saṅkhittena bhāsitassa vitthārena atthaṁ ājānissati,


pli: kusimpi nāma karissati, aḍḍhakusimpi nāma karissati, maṇḍalampi nāma karissati, aḍḍhamaṇḍalampi nāma karissati, vivaṭṭampi nāma karissati, anuvivaṭṭampi nāma karissati, gīveyyakampi nāma karissati, jaṅgheyyakampi nāma karissati, bāhantampi nāma karissati, chinnakaṁ bhavissati, satthalūkhaṁ samaṇasāruppaṁ paccatthikānañca anabhicchitaṁ.


pli: Anujānāmi, bhikkhave, chinnakaṁ saṅghāṭiṁ chinnakaṁ uttarāsaṅgaṁ chinnakaṁ antaravāsakan”ti.


pli: 16. Ticīvarānujānana


pli: Atha kho bhagavā rājagahe yathābhirantaṁ viharitvā yena vesālī tena cārikaṁ pakkāmi.


pli: Addasa bhagavā antarā ca rājagahaṁ antarā ca vesāliṁ addhānamaggappaṭipanno sambahule bhikkhū cīvarehi ubbhaṇḍite sīsepi cīvarabhisiṁ karitvā khandhepi cīvarabhisiṁ karitvā kaṭiyāpi cīvarabhisiṁ karitvā āgacchante, disvāna bhagavato etadahosi—


pli: “atilahuṁ kho ime moghapurisā cīvare bāhullāya āvattā.


pli: Yannūnāhaṁ bhikkhūnaṁ cīvare sīmaṁ bandheyyaṁ, mariyādaṁ ṭhapeyyan”ti.


pli: Atha kho bhagavā anupubbena cārikaṁ caramāno yena vesālī tadavasari. Tatra sudaṁ bhagavā vesāliyaṁ viharati gotamake cetiye.


pli: Tena kho pana samayena bhagavā sītāsu hemantikāsu rattīsu antaraṭṭhakāsu himapātasamaye rattiṁ ajjhokāse ekacīvaro nisīdi. Na bhagavantaṁ sītaṁ ahosi.


pli: Nikkhante paṭhame yāme sītaṁ bhagavantaṁ ahosi. Dutiyaṁ bhagavā cīvaraṁ pārupi. Na bhagavantaṁ sītaṁ ahosi.


pli: Nikkhante majjhime yāme sītaṁ bhagavantaṁ ahosi. Tatiyaṁ bhagavā cīvaraṁ pārupi. Na bhagavantaṁ sītaṁ ahosi.


pli: Nikkhante pacchime yāme uddhaste aruṇe nandimukhiyā rattiyā sītaṁ bhagavantaṁ ahosi. Catutthaṁ bhagavā cīvaraṁ pārupi. Na bhagavantaṁ sītaṁ ahosi.


pli: Atha kho bhagavato etadahosi—“yepi kho te kulaputtā imasmiṁ dhammavinaye sītālukā sītabhīrukā tepi sakkonti ticīvarena yāpetuṁ.


pli: Yannūnāhaṁ bhikkhūnaṁ cīvare sīmaṁ bandheyyaṁ, mariyādaṁ ṭhapeyyaṁ, ticīvaraṁ anujāneyyan”ti.


pli: “idhāhaṁ, bhikkhave, antarā ca rājagahaṁ antarā ca vesāliṁ addhānamaggappaṭipanno addasaṁ sambahule bhikkhū cīvarehi ubbhaṇḍite sīsepi cīvarabhisiṁ karitvā khandhepi cīvarabhisiṁ karitvā kaṭiyāpi cīvarabhisiṁ karitvā āgacchante, disvāna me etadahosi—


pli: ‘atilahuṁ kho ime moghapurisā cīvare bāhullāya āvattā.


pli: Yannūnāhaṁ bhikkhūnaṁ cīvare sīmaṁ bandheyyaṁ, mariyādaṁ ṭhapeyyan’ti.


pli: Idhāhaṁ, bhikkhave, sītāsu hemantikāsu rattīsu antaraṭṭhakāsu himapātasamaye rattiṁ ajjhokāse ekacīvaro nisīdiṁ. Na maṁ sītaṁ ahosi.


pli: Nikkhante paṭhame yāme sītaṁ maṁ ahosi. Dutiyāhaṁ cīvaraṁ pārupiṁ. Na maṁ sītaṁ ahosi.


pli: Nikkhante majjhime yāme sītaṁ maṁ ahosi. Tatiyāhaṁ cīvaraṁ pārupiṁ. Na maṁ sītaṁ ahosi.


pli: Nikkhante pacchime yāme uddhaste aruṇe nandimukhiyā rattiyā sītaṁ maṁ ahosi. Catutthāhaṁ cīvaraṁ pārupiṁ. Na maṁ sītaṁ ahosi.


pli: Tassa mayhaṁ, bhikkhave, etadahosi—


pli: ‘yepi kho te kulaputtā imasmiṁ dhammavinaye sītālukā sītabhīrukā tepi sakkonti ticīvarena yāpetuṁ.


pli: Yannūnāhaṁ bhikkhūnaṁ cīvare sīmaṁ bandheyyaṁ, mariyādaṁ ṭhapeyyaṁ, ticīvaraṁ anujāneyyan’ti.


pli: Anujānāmi, bhikkhave, ticīvaraṁ—diguṇaṁ saṅghāṭiṁ, ekacciyaṁ uttarāsaṅgaṁ, ekacciyaṁ antaravāsakan”ti.


pli: 17. Atirekacīvarakathā


pli: Tena kho pana samayena chabbaggiyā bhikkhū—“bhagavatā ticīvaraṁ anuññātan”ti—


pli: aññeneva ticīvarena gāmaṁ pavisanti, aññena ticīvarena ārāme acchanti, aññena ticīvarena nahānaṁ otaranti.


pli: Ye te bhikkhū appicchā te ujjhāyanti khiyyanti vipācenti—


pli: “kathañhi nāma chabbaggiyā bhikkhū atirekacīvaraṁ dhāressantī”ti.


pli: Atha kho te bhikkhū bhagavato etamatthaṁ ārocesuṁ.


pli: Atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “na, bhikkhave, atirekacīvaraṁ dhāretabbaṁ.


pli: Yo dhāreyya, yathādhammo kāretabbo”ti.


pli: Tena kho pana samayena āyasmato ānandassa atirekacīvaraṁ uppannaṁ hoti.


pli: Āyasmā ca ānando taṁ cīvaraṁ āyasmato sāriputtassa dātukāmo hoti.


pli: Āyasmā ca sāriputto sākete viharati.


pli: Atha kho āyasmato ānandassa etadahosi—


pli: “bhagavatā sikkhāpadaṁ paññattaṁ—


pli: ‘na atirekacīvaraṁ dhāretabban’ti.


pli: Idañca me atirekacīvaraṁ uppannaṁ.


pli: Ahañcimaṁ cīvaraṁ āyasmato sāriputtassa dātukāmo.


pli: Kathaṁ nu kho mayā paṭipajjitabban”ti?


pli: Bhagavato etamatthaṁ ārocesi.


pli: “Kīvaciraṁ panānanda, sāriputto āgacchissatī”ti?


pli: “Navamaṁ vā, bhagavā, divasaṁ, dasamaṁ vā”ti.


pli: “anujānāmi, bhikkhave, dasāhaparamaṁ atirekacīvaraṁ dhāretun”ti.


pli: Tena kho pana samayena bhikkhūnaṁ atirekacīvaraṁ uppannaṁ hoti.


pli: Atha kho bhikkhūnaṁ etadahosi—


pli: “kathaṁ nu kho amhehi atirekacīvare paṭipajjitabban”ti?


pli: Bhagavato etamatthaṁ ārocesuṁ.


pli: “Anujānāmi, bhikkhave, atirekacīvaraṁ vikappetun”ti.


pli: Atha kho bhagavā vesāliyaṁ yathābhirantaṁ viharitvā yena bārāṇasī tena cārikaṁ pakkāmi.


pli: Anupubbena cārikaṁ caramāno yena bārāṇasī tadavasari.


pli: Tatra sudaṁ bhagavā bārāṇasiyaṁ viharati isipatane migadāye.


pli: Tena kho pana samayena aññatarassa bhikkhuno antaravāsako chiddo hoti.


pli: Atha kho tassa bhikkhuno etadahosi—


pli: “bhagavatā ticīvaraṁ anuññātaṁ—


pli: diguṇā saṅghāṭi, ekacciyo uttarāsaṅgo, ekacciyo antaravāsako.


pli: Ayañca me antaravāsako chiddo.


pli: Yannūnāhaṁ aggaḷaṁ acchupeyyaṁ, samantato dupaṭṭaṁ bhavissati, majjhe ekacciyan”ti.


pli: Atha kho so bhikkhu aggaḷaṁ acchupesi.


pli: Addasā kho bhagavā senāsanacārikaṁ āhiṇḍanto taṁ bhikkhuṁ aggaḷaṁ acchupentaṁ, disvāna yena so bhikkhu tenupasaṅkami, upasaṅkamitvā taṁ bhikkhuṁ etadavoca—


pli: “kiṁ tvaṁ, bhikkhu, karosī”ti?


pli: “Aggaḷaṁ, bhagavā, acchupemī”ti.


pli: “Sādhu sādhu, bhikkhu;


pli: sādhu kho tvaṁ, bhikkhu, aggaḷaṁ acchupesī”ti.


pli: Atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “anujānāmi, bhikkhave, ahatānaṁ dussānaṁ ahatakappānaṁ diguṇaṁ saṅghāṭiṁ, ekacciyaṁ uttarāsaṅgaṁ, ekacciyaṁ antaravāsakaṁ;


pli: utuddhaṭānaṁ dussānaṁ catugguṇaṁ saṅghāṭiṁ, diguṇaṁ uttarāsaṅgaṁ, diguṇaṁ antaravāsakaṁ;


pli: paṁsukūle yāvadatthaṁ;


pli: pāpaṇike ussāho karaṇīyo.


pli: Anujānāmi, bhikkhave, aggaḷaṁ tunnaṁ ovaṭṭikaṁ kaṇḍusakaṁ daḷhīkamman”ti.


pli: 18. Visākhāvatthu


pli: Atha kho bhagavā bārāṇasiyaṁ yathābhirantaṁ viharitvā yena sāvatthi tena cārikaṁ pakkāmi.


pli: Anupubbena cārikaṁ caramāno yena sāvatthi tadavasari.


pli: Tatra sudaṁ bhagavā sāvatthiyaṁ viharati jetavane anāthapiṇḍikassa ārāme.


pli: Atha kho visākhā migāramātā yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi.


pli: Ekamantaṁ nisinnaṁ kho visākhaṁ migāramātaraṁ bhagavā dhammiyā kathāya sandassesi samādapesi samuttejesi sampahaṁsesi.


pli: Atha kho visākhā migāramātā bhagavatā dhammiyā kathāya sandassitā samādapitā samuttejitā sampahaṁsitā bhagavantaṁ etadavoca—


pli: “adhivāsetu me, bhante, bhagavā svātanāya bhattaṁ saddhiṁ bhikkhusaṅghenā”ti.


pli: Adhivāsesi bhagavā tuṇhībhāvena.


pli: Atha kho visākhā migāramātā bhagavato adhivāsanaṁ viditvā uṭṭhāyāsanā bhagavantaṁ abhivādetvā padakkhiṇaṁ katvā pakkāmi.


pli: Tena kho pana samayena tassā rattiyā accayena cātuddīpiko mahāmegho pāvassi.


pli: Atha kho bhagavā bhikkhū āmantesi—


pli: “yathā, bhikkhave, jetavane vassati evaṁ catūsu dīpesu vassati.


pli: Ovassāpetha, bhikkhave, kāyaṁ.


pli: Ayaṁ pacchimako cātuddīpiko mahāmegho”ti.


pli: “Evaṁ, bhante”ti kho te bhikkhū bhagavato paṭissuṇitvā nikkhittacīvarā kāyaṁ ovassāpenti.


pli: Atha kho visākhā migāramātā paṇītaṁ khādanīyaṁ bhojanīyaṁ paṭiyādāpetvā dāsiṁ āṇāpesi—


pli: “gaccha, je. Ārāmaṁ gantvā kālaṁ ārocehi—kālo, bhante, niṭṭhitaṁ bhattan”ti.


pli: “Evaṁ, ayye”ti kho sā dāsī visākhāya migāramātuyā paṭissuṇitvā ārāmaṁ gantvā addasa bhikkhū nikkhittacīvare kāyaṁ ovassāpente, disvāna—


pli: “natthi ārāme bhikkhū, ājīvakā kāyaṁ ovassāpentī”ti—


pli: yena visākhā migāramātā tenupasaṅkami; upasaṅkamitvā visākhaṁ migāramātaraṁ etadavoca—


pli: “natthayye, ārāme bhikkhū, ājīvakā kāyaṁ ovassāpentī”ti.


pli: Atha kho visākhāya migāramātuyā paṇḍitāya viyattāya medhāviniyā etadahosi—“nissaṁsayaṁ kho ayyā nikkhittacīvarā kāyaṁ ovassāpenti.


pli: Sāyaṁ bālā maññittha—natthi ārāme bhikkhū, ājīvakā kāyaṁ ovassāpentī”ti, puna dāsiṁ āṇāpesi—


pli: Atha kho te bhikkhū gattāni sītiṁ karitvā kallakāyā cīvarāni gahetvā yathāvihāraṁ pavisiṁsu.


pli: Atha kho sā dāsī ārāmaṁ gantvā bhikkhū apassantī—


pli: “natthi ārāme bhikkhū, suñño ārāmo”ti—


pli: “natthayye, ārāme bhikkhū, suñño ārāmo”ti.


pli: Atha kho visākhāya migāramātuyā paṇḍitāya viyattāya medhāviniyā etadahosi—


pli: “nissaṁsayaṁ kho ayyā gattāni sītiṁ karitvā kallakāyā cīvarāni gahetvā yathāvihāraṁ paviṭṭhā.


pli: Sāyaṁ bālā maññittha—natthi ārāme bhikkhū, suñño ārāmo”ti, puna dāsiṁ āṇāpesi—


pli: Atha kho bhagavā bhikkhū āmantesi—


pli: “sandahatha, bhikkhave, pattacīvaraṁ; kālo bhattassā”ti.


pli: “Evaṁ, bhante”ti kho te bhikkhū bhagavato paccassosuṁ.


pli: Atha kho bhagavā pubbaṇhasamayaṁ nivāsetvā pattacīvaramādāya—


pli: seyyathāpi nāma balavā puriso samiñjitaṁ vā bāhaṁ pasāreyya, pasāritaṁ vā bāhaṁ samiñjeyya; evameva—jetavane antarahito visākhāya migāramātuyā koṭṭhake pāturahosi.


pli: Nisīdi bhagavā paññatte āsane saddhiṁ bhikkhusaṅghena.


pli: Atha kho visākhā migāramātā—“acchariyaṁ vata bho, abbhutaṁ vata bho.


pli: Tathāgatassa mahiddhikatā mahānubhāvatā, yatra hi nāma jaṇṇukamattesupi oghesu pavattamānesu, kaṭimattesupi oghesu pavattamānesu, na hi nāma ekabhikkhussapi pādā vā cīvarāni vā allāni bhavissantī”ti—


pli: haṭṭhā udaggā buddhappamukhaṁ bhikkhusaṅghaṁ paṇītena khādanīyena bhojanīyena sahatthā santappetvā sampavāretvā bhagavantaṁ bhuttāviṁ onītapattapāṇiṁ ekamantaṁ nisīdi.


pli: Ekamantaṁ nisinnā kho visākhā migāramātā bhagavantaṁ etadavoca—


pli: “aṭṭhāhaṁ, bhante, bhagavantaṁ varāni yācāmī”ti.


pli: “Atikkantavarā kho, visākhe, tathāgatā”ti.


pli: “Yāni ca, bhante, kappiyāni yāni ca anavajjānī”ti.


pli: “Vadehi, visākhe”ti.


pli: “Icchāmahaṁ, bhante, saṅghassa yāvajīvaṁ vassikasāṭikaṁ dātuṁ, āgantukabhattaṁ dātuṁ, gamikabhattaṁ dātuṁ, gilānabhattaṁ dātuṁ, gilānupaṭṭhākabhattaṁ dātuṁ, gilānabhesajjaṁ dātuṁ, dhuvayāguṁ dātuṁ, bhikkhunisaṅghassa udakasāṭikaṁ dātun”ti.


pli: “Kiṁ pana tvaṁ, visākhe, atthavasaṁ sampassamānā tathāgataṁ aṭṭha varāni yācasī”ti?


pli: “Idhāhaṁ, bhante, dāsiṁ āṇāpesiṁ—


pli: ‘gaccha, je. Ārāmaṁ gantvā kālaṁ ārocehi—kālo, bhante, niṭṭhitaṁ bhattan’ti.


pli: Atha kho sā, bhante, dāsī ārāmaṁ gantvā addasa bhikkhū nikkhittacīvare kāyaṁ ovassāpente, disvāna—


pli: ‘natthi ārāme bhikkhū, ājīvakā kāyaṁ ovassāpentī’ti—


pli: yenāhaṁ tenupasaṅkami; upasaṅkamitvā maṁ etadavoca—


pli: ‘natthayye, ārāme bhikkhū, ājīvakā kāyaṁ ovassāpentī’ti.


pli: Asuci, bhante, naggiyaṁ jegucchaṁ paṭikūlaṁ.


pli: Imāhaṁ, bhante, atthavasaṁ sampassamānā icchāmi saṅghassa yāvajīvaṁ vassikasāṭikaṁ dātuṁ.


pli: Puna caparaṁ, bhante, āgantuko bhikkhu na vīthikusalo na gocarakusalo kilanto piṇḍāya carati.


pli: So me āgantukabhattaṁ bhuñjitvā vīthikusalo gocarakusalo akilanto piṇḍāya carissati.


pli: Imāhaṁ, bhante, atthavasaṁ sampassamānā icchāmi saṅghassa yāvajīvaṁ āgantukabhattaṁ dātuṁ.


pli: Puna caparaṁ, bhante, gamiko bhikkhu attano bhattaṁ pariyesamāno satthā vā vihāyissati, yattha vā vāsaṁ gantukāmo bhavissati tattha vikāle upagacchissati, kilanto addhānaṁ gamissati.


pli: So me gamikabhattaṁ bhuñjitvā satthā na vihāyissati, yattha vāsaṁ gantukāmo bhavissati tattha kāle upagacchissati, akilanto addhānaṁ gamissati.


pli: Imāhaṁ, bhante, atthavasaṁ sampassamānā icchāmi saṅghassa yāvajīvaṁ gamikabhattaṁ dātuṁ.


pli: Puna caparaṁ, bhante, gilānassa bhikkhuno sappāyāni bhojanāni alabhantassa ābādho vā abhivaḍḍhissati, kālaṅkiriyā vā bhavissati.


pli: Tassa me gilānabhattaṁ bhuttassa ābādho na abhivaḍḍhissati, kālaṅkiriyā na bhavissati.


pli: Imāhaṁ, bhante, atthavasaṁ sampassamānā icchāmi saṅghassa yāvajīvaṁ gilānabhattaṁ dātuṁ.


pli: Puna caparaṁ, bhante, gilānupaṭṭhāko bhikkhu attano bhattaṁ pariyesamāno gilānassa ussūre bhattaṁ nīharissati, bhattacchedaṁ karissati.